
ACTA SEDIS 


COMMENTARIUM OFFICIALE 


ACTA PII PP. X 


LITTERAE ENCYCLICAE 


VENERABILIBUS FRATRIBUS PATRIARCHIS PRIMATIBUS ARCHIEPISCOPIS EPISCOPIS 
ALIISQUE LOCORUM ORDINARIIS PACEM ET COMMUNIONEM CUM APOSTOLICA 
SEDE HABENTIBUS 


PIUS PP. X 
VENERABILES FRATRES SALUTEM ET APOSTOLICAM BENEDICTIONEM. 


Iamdudum in Lusitania incredibilem quemdam cursum 
fieri per omnem immanitatem facinorum ad Ecclesiam oppri- 
mendam, vobis quidem omnibus, Venerabiles Fratres, satis co- 
gnitum arbitramur. Nam, ubi status eius civitatis in formam 
conversus est reipublicae, continuo coepisse, aliud ex alio, san- 
ciri talia quae inexpiabile religionis catholicae spirent odium, 
quis ignorat? Violenter pelli de medio vidimus familias religio- 
sorum, atque hos, maximam partem, dure inhumaniterque e 
Lusitanis exterminari finibus. Vidimus, ob studium pertinax 
omnem disciplinam civilem profanandi nullumque religiosae 
rei vestigium in actione vitae communis relinquendi, expungi 
de numero festorum festos Ecclesiae dies; iuri iurando insitam 
religionis notam detrahi; festinanter legem de divortiis condi; 
praeceptionem doctrinae christianae a scholis publicis excludi. 


Denique, ut alia omittamus quae persequi longum est, vehemen- 

tius ab his Antistites sacrorum peti, duosque e spectatissimis 
Episcopis, Portugalliensem et Beiensem, viros cum integritate 
vitae tum magnis in patriam Ecclesiamque promeritis illustres, 
de sedibus honoris sui deturbari. — Quum autem novi guber- 
natores Lusitaniae tot tantaque ederent imperiosae libidinis 
exempla, scitis quam patienter quam moderate sese adversus 
eos Apostolica haec Sedes gesserit. Equidem summa diligentia 
duximus cavendum, ne quidquam ageremus, quod posset contra 
Rempublicam hostiliter actum videri. Nonnulla enim spe tene- 
bamur fore, ut ii aliquando saniora inirent consilia, ac de iniu- 
riis illatis aliquo tandem pacto Ecclesiae satisfacerent. Verum 
tota re Nos fefellit animus: ecce nefario operi tamquam fasti- 
gium imponunt pessimae ac perniciosissimae promulgatione 
legis de Civitatis ab Ecclesiae rationibus separandis. Iamvero 
vulnus tam grave iuri et dignitati inustum religionis catholi- 
cae toleranter ferre ac praeterire silentio haudquaqum apostolici 
religio officii Nos patitur. Quapropter his vos litteris appellamus, 
Venerabiles Fratres, universoque nomini christiano omnem 
huius facti indignitatem denuntiamus. 


Principio legem de qua loquimur, absurdum quiddam esse 
et monstruosum apparet ex eo, quod rem publicam divini cultus 
esse expertem statuit, quasi vero non ab Ipso, qui conditor et 
conservator est rerum omnium, cum homines singuli tum con- 
sociatio quaevis hominum et communitas pendeat: item, quod 
catholicae religionis observantia solvit Lusitaniam; eius inqui- 
mus religionis, quae huic genti maximo semper praesidio et 
ornamento fuit, quamque universitas fere civium profitetur. 
Sed tamen, esto: placuit tantam civitatis Ecclesiaeque coniun- 
ctionem, eamque sollemni pactorum fide confirmatam, discindi. 
Hoc posito discidio, consentaneum profecto erat omittere 
Ecclesiam et sinere ut communi libertate ac iure uteretur, quo 
quisque civis et honesta quaeque civium societas utitur. Quod 
totum contra est. Nam a separatione quidem haec lex nomen 
habet, re tamen ipsa eam habet vim, ut Ecclesia in externis 

bonis ad extremum inopiae spoliando redigat, in iis autem 
quae sunt sacrae potestatis ac spiritus, in servitutem reipubli- 
cae opprimendo tradat. 

Et primum, quod attinet ad res externas, ita se Lusitana 
Respublica ab Ecclesia segregat, ut nihil omnino ei relinquat 
unde tueri decus Domus Dei, sacricolas alere, multiplicia 
caritatis pietatisque exercere munia possit. Etenim, huius prae- 
‘ scripto legis, non solum quascumque res Ecclesia mobiles im- 
mobiles obtinet, ex earum possessione, quamvis optimo iure 
parta, detruditur; verum etiam quaevis ei potestas adimitur 
quidquam sibi in posterum acquirendi. Statuitur quidem, ut 
certa civium corpora divino cultui exercendo praesideant; 
verum quae his datur facultas ad accipiendum quidquid in 
eam causam oblatum sit, mirum quam angustis terminis cir- 
cumscribitur. Praeterea quibus obligationibus obstricti, cives 
catholici aliquid vel subsidii vel stipendii suo quisque curioni 
praestare consueverunt, eas extinguit lex ac perimit, prohi- 
bens, ne quid iam eo nomine exigatur. Utique sinit, ut ipsi 
sumptibus in divinum cultum faciendis catholici homines vo- 
luntaria stipis collatione provideant; sed tamen iubet de sum- 
ma ob eam rem conflata detrahi tertiam partem et in officia 
beneficentiae civilis insumi. Atque ad haec omnia illud velut 
cumulus accedit, quod ex hac lege aedificia quae deinceps com- 
parari aut exstrui contingat in usum sacrorum, ea, cum defi- 
nitus annorum numerus effluxerit, submotis possessoribus legi- 
timis nec iis factis indemnibus, in publicum referentur. 

De rebus vero, in quibus sacra Ecclesiae potestas proprie 
versatur, multo est gravius multoque perniciosius ludibrium 
Separationis huius, quae, uti diximus, ad indignam ipsius Eccle- 
siae recidit servitutem. — Primum omnium, Hierarchia prorsus, 
tamquam ignorata, negligitur. Si qua de hominibus sacri ordi- 
nis mentio fit, ideo fit, ut interdicatur eis, ne ullo se modo ordi- 
nationi religiosi cultus immisceant. Omnis ea cura deman- 
data est consociationibus laicorum, quae institutae iam sint, 
aut futurae sint, beneficentiae causa, et quidem institutae 

ad normam disciplinae civilis, ex auctoritate Reipublicae, 
nulla ut ratione ab Ecclesiae potestate pendeant. Quod si 
de consociatione, cui sit hoc muneris deferendum, clerici 
cum laicis dissenserint, aut inter laicos ipsos non convenerit, 
diiudicanda res relinquitur non Ecclesiae sed arbitrio Reipu- 
blicae, quae sola in hisce institutis dominatur. Atque in consti- 
tuendo divino cultu usque adeo rectores rei Lusitanae non pa- 
tiuntur locum esse Clero, ut aperte praescriptum et statutum 
sit, non posse, qui religionis ministeriis sint addicti, aut in decu- 
rias parochiarum cooptari aut in partem vocari administra- 
tionis vel regiminis consociationum, quas memoravimus: qua 
quidem praescriptione nihil iniquius aut intolerabilius cogitari 
potest, cum clericorum ordinem in ea ipsa re, qua praestat, in- 
feriorem, quam ceteros cives, conditione faciat. 

Quibus autem vinculis Lusitana lex constringat et implicet 
Ecclesiae libertatem, vix credibile est: adeo cum institutis 
horum temporum atque etiam cum publicis libertatum omnium 
praeconiis pugnat res: adeo est humano quovis civilique populo 
indigna. Igitur sancitum est gravibus poenis, ne qua sacrorum 
antistitum acta mandari typis, ullove pacto, ne intra parietes 
quidem templorum, proponi populo liceat, nisi concessu Reipu- 
blicae. Praeterea interdictum, extra sacrarum aedium limina, ne, 
inconsulta Republica, caerimoniarum quid celebretur, ne qua 
pompa circumducatur, ne quis ornamenta sacra neve ipsam ve- 
stem talarem gerat. Item vetitum, non modo ad monumenta 
publica, sed etiam ad aedes privatorum quidquam apponi quod 
catholicam religionem sapiat; at minime vetitum, quod catholi- 
cos offendat. Item societatem coire religionis pietatisque colen- 
dae gratia, non licet: cuius quidem generis societates eodem 
plane habentur loco atque illae nefariae, quae scelerum causa 
conflentur. Ad haec, cum concessum sit omnibus civibus ad 
suum arbitrium uti posse rebus suis, catholicis tamen, contra ius 
fasque importune coangustatur potestas huiusmodi, si quid de 
suo attributum velint solandis piorum manibus aut sumptibus 
divini cultus suppeditandis: et quae id genus pie statuta iam 

sunt, impie deformata convertuntur in alios usus, violatis testa- 
mentis et voluntatibus auctorum. Denique Respublica - id quod 
maxime est acerbum et grave - non dubitat regnum invadere au- 
ctoritatis Ecclesiae, ac plura de ea re praescribere, quae cum ad 
ipsam sacri ordinis constitutionem spectet, praecipuas curas 
Ecclesiae sibi vindicat: de disciplina dicimus et institutione sa- 
crae iuventutis. Neque enim solum cogit alumnos Cleri, ut do- 
ctrinae et litterarum studiis, quae theologiam antecedunt, in 
lyceis publicis dent operam, ubi ipsorum integritas fidei, ob 
alienum a Deo Ecclesiaque institutionis genus, praesentissimis 
sane periculis est obiecta; verum in domesticam etiam Semina- 
riorum vitam temperationemque sese infert Respublica, sibique 
ius arrogat designandi doctores, probandi libros, sacra Clerico- 
rum studia moderandi. Ita vetera in usum revocantur scita 
Regalistarum; quae quidem molestissimam arrogantiam habue- 
runt, dum Civitatis Ecclesiaeque concordia stetit, nunc vero, 
quum Civitas sibi cum Ecclesia nihil iam vult esse, nonne pu- 
gnantia et plena insaniae videantur? — Quid, quod etiam ad 
Cleri depravandos mores atque ad incitandam defectionem a 
praepositis suis hanc apprime factam legem dixeris? Nam et 
certas pensiones ex aerario assignat iis, qui sint, antistitum 
auctoritate, a sacris abstinere iussi, et singularibus beneficiis 
sacerdotes ornat, qui, suorum officiorum misere immemores, 
ausi fuerint attentare nuptias, et, quod referre piget, eadem 
beneficia ad participem fructusque, si qui fuerint superstites, 
sacrilegae coniunctionis extendit. 

Postremo parum est quod Ecclesiae Lusitanae, suis despo- 
liatae bonis, servile prope iugum imponit Respublica, nisi 
etiam nitatur, quantum potest, hinc ipsam e gremio catholicae 
unitatis deque complexu Ecclesiae Romanae divellere, illinc 
impedire, quominus religiosis Lusitaniae rebus Apostolica Sedes 
auctoritatem providentiamque suam adhibeat. Itaque ex hac 
lege, ne Romani quidem Pontificis iussa pervulgari, nisi con- 
cessum sit publice, licet. Pariter sacerdoti, qui apud aliquod 
athenaeum, Pontificia auctoritate constitutum, academicos in 

sacris disciplinis gradus consecutus sit, etiam si theologiae spa- 
tium domi confecerit, sacris fungi muneribus non licet. In quo 
planum est, quid velit Respublica: nempe efficere, ut adolescen- 
tes clerici, qui perfici sese et perpoliri in studiis optimis cu- 
piunt, ne ob eam causam conveniant in hanc urbem, princi- 
pem catholici nominis; ubi certe proclivius, quam usquam alibi, 
factu est, ut et mentes incorrupta christianae doctrinae veritate, 
et animi sincera in Apostolicam Sedem pietate ac fide confor- 
mentur. Haec, praetermissis aliis, quae quidem non minus ini- 
quitatis habent, haec igitur praecipua sunt improbae huius legis 
capita. 

Itaque, admonente Nos Apostolici conscientia officii ut, in 
tanta importunitate et audacia inimicorum Dei, dignitatem et 
decus Religionis vigilantissime tueamur, ac sacrosancta Eccle- 
siae catholicae iura conservemus, Nos legem de Lusitana Repu- 
blica Ecclesiaque separandis, quae Deum contemnit, professio- 
nemque catholicam repudiat; quae pacta solemniter conventa 
inter Lusitaniam et Apostolicam Sedem, ius naturae ac gentium 
violando, rescindit; quae Ecclesiam de iustissima rerum suarum 
possessione deturbat; quae ipsam Ecclesiae libertatem opprimit 
divinamque constitutionem pervertit; quae denique maiestatem 
Pontificatus Romani, Episcoporum ordinem, Clerum populum- 
que Lusitaniae atque adeo catholicos homines, quotquot sunt 
orbis terrae, iniuria contumeliaque afficit, pro apostolica aucto- 
ritate Nostra improbamus, damnamus, reiicimus. Quum autem 
vehementer conquerimur huiusmodi latam, sancitam, propo- 
sitam in publicum esse legem, sollemnemque cum omnibus, qui- 
cumque rei auctores ac participes fuerunt, expostulationem 
facimus, tum vero quidquid ibi contra inviolata Ecclesiae iura 
statutum est, nullum atque inane et esse et habendum esse edi- 
cimus ac denuntiamus. 

Profecto haec difficillima tempora, quibus Lusitania, post 
indictum publice Religioni bellum, conflictatur, magnam Nobis 
sollicitudinem tristitiamque efficiunt. Dolemus nimirum tot ma- 
lorum spectaculo, quae gentem, Nobis penitus dilectam, pre- 

munt; angimur exspectatione acerbiorum rerum, quae certe 
eidem impendent, nisi qui praesunt, mature se ad officium re- 
vocarint. - Sed vestra Nos eximia virtus, Venerabiles Fratres, 
qui Lusitanam gubernatis Ecclesiam, Clerique istius ardor ve- 
strae virtuti mirabiliter concinens, valde consolatur, bonamque 
spem affert, fore istic aliquando res, Deo adiuvante, meliores. 
Vos enim omnes non sane securitatis rationem aut commodi, 
sed officii et dignitatis habuistis nuper, cum iniquam discidii 
légem palam et libere indignando repudiastis; cum una voce 
professi estis malle vos vestrorum iactura bonorum sacri mune- 
ris redimere libertatem, quam pro mercedula pacisci servitu- 
tem; cum denique negastis ullo unquam aut astu aut impetu ini- 
micorum posse vestram cum Romano Pontifice coniunctionem 
labefactari. Ista quidem, quae in conspectu Ecclesiae universae 
dedistis, fidei, constantiae magnique animi praeclara docu- 
menta, sciatis cum voluptati bonis omnibus, tum vobis honori, 
tum ipsi laboranti Lusitaniae emolumento fuisse non mediocri. 
— Quare pergite, ut instituistis, Religionis causam, quacum sa- 
lus ipsa communis patriae connexa est, agere pro viribus: sed 
videte in primis, ut et ipsi inter vos, et christianus populus 
vobiscum, et omnes cum hac Beati Petri Cathedra summam 
consensionem et concordiam retineatis diligenter et confirmetis. 
Hoc enim auctoribus nefariae legis propositum est, quod dixi- 
mus: non 2 Republica (ut videri volunt) separare Ecclesiam 
Lusitanam, quam despoliant opprimuntque, sed a Vicario Iesu 
Christi. Quod si tali hominum consilio ac sceleri occurrere atque 
obsistere omni vos ope studueritis, iam rebus Lusitaniae catho- 
licae commode per vos consultum fuerit. Nos interea, pro sin- 
gulari qua vos diligimus caritate, Deo omnipotenti supplices 
erimus, ut diligentiae studioque vestro bonus faveat. - Vos autem 
rogamus, reliqui orbis catholici Antistites, ut id ipsum officii 
tam necessario tempore sollicitis e Lusitania fratribus praestare 
velitis. 

Auspicem vero divinorum munerum ac testem benevolen- 
tiae Nostrae, vobis omnibus, Venerabiles fratres, et Clero 

populoque vestro Apostolicam benedictionem peramanter im- 
pertimus. 

Datum Romae apud S. Petrum die xxiv mensis Maii, in 
festo Dominae Nostrae Mariae, adiutricis christianorum, anno 
McMXI, Pontificatus Nostri octavo. 


PIVS PP. X. 


LITTERAE APOSTOLICAE 
I. 


CONSTITUTIO NOVI VICARIATUS APOSTOLIC] IN REGIONE COREANA 
DE « TAI-KOU » NUNCOPATI. 


PIUS PP. X. 

Ad futuram rei memoriam. — Quo uberiores fructus in Domino 
percipi queant, regiones quae nimis in latitudinem pateant, libenti quidem 
animo describimus, praesertim quum fidelium numerus, feliciter auctus, 
id postulare videatur. Cum vero unus Apostolicus Vicariatus totam 
Coreanam regionem, sub Japonensium potestatem modo redactam, com- 
plectatur, cumque Venerabilis Frater Gustavus Mutel, Episcopus titu- 
laris Milensis, eiusdem Missionis Praesul, studio ac sollertia apprime 
commendatus, opportunum censuerit meridionales illius amplissimae 
regionis partes in proprium Vicariatum per Nos erigi; Nos huiusmodi 
consilium, ad maiorem Dei gloriam non minus quam ad spiritualem 
fidelium utilitatem spectans, ac VV. FF. NN. S. R. E. Cardinalium Chri- 
stiano nomini propagando suffragiis fultum, propensa audivimus volun- 
tate. Quare Motu proprio, certa scientia ac matura deliberatione Nostra, 
deque Apostolicae potestatis Nostrae plenitudine, praesentium vi, a 
supradicto Vicariatu Coreano civiles praefecturas, quas vulgo « Kieng- 
syang-to » et « Tiyen-la-to » appellant, seiungimus, easque in separa- 
tum Vicariatum Apostolicum a Civitate « Tai-kou » nuncupandum, cum 
omnibus iuribus, privilegiis honoribusque erigimus et constituimus, 
indito antiquae Missioni nomine Vicariatus Apostolici « de Seoul ». De- 
nique magnis perpensis laboribus et ipsa sanguinis effusione, quibus 
alumni e Seminario Parisiensi pro Missionibus ad exteras gentes, iam 
inde ab anno mpcccxxx! huiusmodi regiones excoluerunt, pari Auctori- 
tate Nostra novain hanc Missionem, in meridionalibus Coreanae regionis 

terris constitutam, alumnis eiusdem Seminarii Parisiensis curandam con- 
credimus. Decernentes praesentes Litteras firmas, validas et efficaces 
semper existere et fore, suosque plenarios et integros effectus sortiri et 
obtinere, illisque ad quos spectat, vel spectare poterit, in omnibus et 
per omnia plenissime suffragari: sicque in praemissis per quoscumque 
Iudices ordinarios et delegatos iudicari ac definiri debere, atque irritum 
esse et inane, si secus super his a quoquam quavis auctoritate scienter, 
vel ignoranter contigerit attentari. Non obstantibus Nostra et Cancellariae 
Apostolicae regula de iure quaesito non tollendo, aliisque Constitutio- 
nibus Apostolicis in contrarium facientibus quibuscumque. 

Datum Romae apud S. Petrum sub annulo Piscatoris, die vim Apri- 
lis mpccccx!, Pontificatus Nostri anno octavo. 


R. Carp. Merry DEL VAL, 


L. #& S. a Secretis Status. 
Il. 
ERECTIO NOVI VICARIATUS APOSTOLICI SCEN-SI SEPTENTRIONALIS. 
PIUS PP. X. 


Ad futuram rei memoriam. — Non sine magno animi Nostri solatio 
comperimus, novissimis his annis Missionarios ex Ordine Fratrum Mino- 
rum in Vicariatu Scen-Si septentrionalis ministerium apostolicum naviter 
ac fructuose exercentes, boreales ac montanas dictae Missionis regiones, 
pro eo quo praestant animarum salutis provehendae studio, excolere 
coepisse : eorumque laboribus ita Divinam Providentiam respondisse, ut 
dissitae eaedem ac fere inhospitae plagae iam frequenti Christifidelium 
numero polleant. Cum autem sollertissimus illius Missionis Praesul, 
Venerabilis Frater Gabriel Maurice, Ordinis Fratrum Minorum, Episcopus 
titularis Lesbitensis, inspecta potissimum nimia neo-conversorum a resi- 
dentia ipsius distantia et magna simul itinerum asperitate, enixas San- 
ctae huic Sedi preces porrexerit, ad impetrandam regionum borealium 
ipsius Vicariatus divisionem, earumque erectionem in separatum Vica- 
riatum; Nos omnia rei momenta attento seduloque studio cum VV. FF. NN. 
S. R. E. Cardinalibus negotiis Propagandae Fidei praepositis pertractanda 
censuimus. Ut igitur aucto Pastorum numero frequentioris gregis custo- 
diae satius provideamus, Motu proprio atque ex certa scientia et matura 
deliberatione Nostra, nec non de eorundem Fratrum Nostrorum consilio, 
Apostolica Nostra Auctoritate, praesentium tenore, quae sequuntur decer- 
nimus, edicimusque. Integre seiungimus a Vicariatu Apostolico Scen-Si 

septentrionalis tum duas civiles praefecturas seu « Fu », scilicet « Yu- 
Lin-Fu » cum quatuor subpraefecturis « Shien » et unum « Chow »; et 
« Yen-An-Fu » cum suis decem subpraefecturis; tum duas civitates 
secundi ordinis (Chow), videlicet « Suei-Te-Chow » cum suis tribus sub- 
praefecturis (Shien) et « Fu-Chow » pariter cum suis tribus subprae- 
fecturis. Hane vero regionem ita constitutam, prouti ex geographica 
charta patet, eadem Nostra Auctoritate in separatum Apostolicum Vica- 
riatum erigimus, proprio Antistiti committendum: atque huic novo Vica- 
riatui Apostolico, de Scen-Si septentrionalis nomen facimus; antiqua vero 
de Scen-Si septentrionalis Missio sic boreali territorio imminuta, Scen-Si 
centralis appellatione distinguetur. Denique curam novi Vicariatus con- 
credimus Fratrum Minorum Ordini, de fide propaganda illis in regio- 
nibus tam ample merito. Porro haec mandamus, decernentes praesentes 
Nostras Litteras firmas, validas et efficaces semper existere ac manere, 
suosque plenos atque integros effectus sortiri et obtinere, illisque ad 
quos spectant plenissime suffragari, sicque in praemissis rite iudicandum 
esse, irritumque atque inane fore, si secus quidquam super his a quovis, 
quavis auctoritate, scienter vel ignoranter attentari contigerit. Non obstan- 
tibus Nostra et Cancellariae Apostolicae regula de iure quaesito non tol- 
lendo, aliisque Constitutionibus et Ordinationibus Apostolicis, ceterisque 
etiam speciali atque individua mentione ac derogatione dignis quae in 
contrarium faciant quibuscumque. 

Datum Romae apud S. Petrum, sub annulo Piscatoris, die x11 Apri- 
lis mpccccx!, Pontificatus Nostri anno octavo. 


R. Carp. Merry pet VAL, 
L. #8 S. a Secretis Status. 


III. 


PRAEFECTURA APOSTOLICA DE « HO-NAN » OCCIDENTALI 
ERIGITUR IN VICARIATUM APOSTOLICUM. 


PIUS PP. X. 

Ad futuram rei memoriam. — Cum summa afficiamur laetitia ob 
exantlatos a Sacerdotibus labores, ut Christianum nomen in remotis 
regionibus propagetur, eorum Missiones praecipuis gratiis ac privilegiis 
libentes exornamus. Itaque compertum habentes Apostolicam Praefe- 
cturam de « Ho-Nan » occidentali, alumnis Aemiliani Instituti a S. Fran- 
cisco Xaverio pro Missionibus ad exteras gentes, iam inde ab anno McMVI 
concreditam, magnum incrementum in Domino suscepisse, Guidonis 

Mariae Conforti, Parmensis Ecclesiae Praesulis votis, cuius studio et 
cura memoratum Institutum decem et sex abhinc annis ortum habuit, 
benigne exceptis, eandem Missionem ad maiorem dignitatis gradus eve- 
hendam libenti quidem animo censemus. Idque eo propensius cumula- 
tiusque facimus, quod spes Nobis affulget, fore ut uberiores semper 
fructus ex illa regione percipiantur. Quare omnibus rei momentis cum 
VV. FF. NN. S. R. E. Cardinalibus 8. Congregationi Fidei Propagandae 
praepositis, sedulo diligenterque perpensis, Motu-proprio, certa scientia 
ac matura deliberatione Nostra praesentium vi Praefecturam Apostolicam 
de « Ho-Nan » occidentali iisdem, quibus in praesens limitibus conti- 
netur, eodemque nomine servatis, in Apostolicum Vicariatum erigimus 
et constituimus cum omnibus et singulis iuribus, privilegiis, honoribus, 
indultis, quae ad huiusmodi Missiones pertinent. Denique cum Alumni 
Aemiliani supradicti Instituti eximiam sibi laudem comparaverint in 
Catholica fide inter Sinenses pro viribus dilatanda ac tuenda, ita hunc 
quoque novum Vicariatum de « Ho-Nan » occidentali eorum operae et 
solertiae servatum volumus ac mandamus. Decernentes, praesentes Lit- 
teras firmas, validas, efficaces semper existere et fore, suosque plenarios 
et integros effectus sortiri et obtinere, illisque ad quos spectat et in 
posterum spectabit plenissime suffragari, sicque in praemissis iudican- 
dum esse atque irritum esse et inane si secus super his a quoquam 
quavis auctoritate scienter vel ignoranter contigerit attentari. Non obstan- 
tibus Constitutionibus et Sanctionibus Apostolicis in contrarium facien- 
tibus quibuscumque. 

Datum Romae apud S. Petrum, sub annulo Piscatoris, die 1 Maii 
McMxt, Pontificatus Nostri anno octavo. 


R. Carp. Merry DEL VAL, 
L. 4 S. a Secretis Status. 


IV. 


SUPERIOR GENERALIS PRO TEMPORE CONGREGATIONIS JESU ET MARIAE ELI- 
GITUR IN PERPETUUM SUPREMUS MODERATOR SOCIETATIS A CORDE MATRIS 
ADMIRABILIS, 

PIUS PP. X. 


Ad perpetuam rei memoriam. — Pia Consociatio, quam saeculo XVII 
B. Ioannes Eudes condidit et appellatione Cordis Matris Admirabilis nota- 
vit, progrediente aetate tantum incrementum cepit, ut nunc temporis com- 
pluribus in dioecesibus rite instituta inveniatur, quamquam, variato 
nomine, modo Tertius Ordo Sacri Cordis modo Tertius Ordo Eudistarum 

passim audit. Cuius Consociationis finis maxima videtur laude dignus; 
Sodalibus enim propositum est virtutes Sacratissimorum Cordium Iesu 
et Mariae, quibus se devovent, imprimis caritatem, mansuetudinem, mise- 
ricordiam sollerti imitatione persequi, divinam gloriam pro viribus curare, 
assiduasque Domino adhibere preces, ut sacerdotum copiam, qui enixo 
religionis studio flagrent, Ecclesiae suae suppeditet in dies abundantio- 
rem. Quae quum ita sint, quumque iam per trecentos fere annos Con- 
sociatio illa uberes fructus ediderit, Nos, ad periculum arcendum ne, in 
ramos divisa, laboret seiunctione pristinumque amittat vigorem, illius 
perenni vitae securius et efficacius prospicere statuimus. Apostolica igitur 
Auctoritate Nostra, per has litteras, Superiorem Generalem Congrega- 
tionis Jesu et Mariae, pro tempore existentem, Supremum Moderatorem 
Societatis Cordis Matris Admirabilis, quam vulgo Tertium Ordinem Sacri 
Cordis vel Eudistarum appellant, in perpetuum eligimus, facimus ac 
renuntiamus, eique omnia et singula tribuimus iura et praerogativas, 
quae huic insunt muneri. In contrarium facientibus non obstantibus 
quibuscumque. 

Datum Romae apud S. Petrum sub annulo Piscatoris, die 1 Maii 
mpccccx!, Pontificatus Nostri anno octavo. 


R. Carp. Merry DEL VAL, 
L. #& S. a Secretis Status. 


EPISTOLAE 
I. 


AD R. P. D. ANTONIUM MENDES BELLO, PATRIARCHAM OLYSSIPONENSEM CETE- 
ROSQUE LUSITANIAE ARCHIEPISCOPOS ET EPISCOPOS, DE COMMUNI EORUM 
EPISTOLA AD LUSITANIAE POPULOS DATA GRATULANDI CAUSA. 


Venerabiles Fratres, salutem et apostolicam benedictionem. — No- 
stris subiiciendas oculis litteras misistis, quas, pro pastoralis officii 
munere, communi consilio ad populum haud ita pridem, dedistis. Sapien- 
tes illae Nobis visae sunt ac temporum rerumque adiunctis summopere 
accomodatae. Vos sane positi a Spiritu Sancto regere Ecclesiam, per- 
specta optime habetis quae in praesenti rerum publicarum perturbatione, 
istic premant et impendant mala, quidve ex eis periclitetur religio; atque 
epistola, quae vestram egregie commendat navitatem, officia complexi 
estis quae Lusitaniae catholicis (quorum cura Nos iamdiu sollicitat) 
manent religiosissime obeunda. 

Ex iis illud iure eminet quod primo loco attigistis; oportere, sci- 

licet, religionis et Ecclesiae rationes, quae profecto sunt humanis maiores, 
esse ac perstare a partium studiis et ab eventuum varietate prorsus alie- 
nas; et nefas catholicis ab excitata rerum novarum cupidine gradum 
facere ad avitam fidem exuendam. Nec enim, praeter Christum, aliud 
nomen est sub coelo datum hominibus in quo oporteat nos salvos fieri 
(Act. IV, 12). Abhorreret praeterea a perspicua ingenii morumque sua- 
vitate Lusitanorum, insigni iniuria ac animo beneficiorum prorsus im- 
memori, maternum Ecclesiae illius amplexum respuere quae eos, pene 
editos in lucem, gremio excepit, et, Christo regeneratos, iis sedulo fovit 
et auxit bonis, ex quibus tanta humanitatis vis in eorum gentem influxit, 
tanta manavit ad extremas usque Orientis oras eorum gloria nominis, 
quantam domesticarum testatur memoria rerum. 
; Plane vero cohaerent sententiae Nostrae quae, orationis decursu, 
fusiori calamo prosequuti estis doctrinae capita de obedientia iis prae- 
standa qui praesunt, renuenda iniustis legibus. Haec quippe praecepta 
sunt Evangelii, maiora equidem quam ut hominum voluntate aboleri 
aut infirmari umquam possint: haec perpetua Ecclesiae disciplina, quo- 
cumque tandem regiminis genere civitate tenerentur. 

Neque illud minus scite ac provide dictum, quod ultimo loco mo- 
nuistis: in tanta nempe rerum inclinatione, esse gregibus vestris quam 
quae maxime necessariam tum arctissimam animorum coniunctionem, 
tum Ecclesiae Praesulum auctoritati parem officio verecundiam. Altera 
enim alterius poscit opem et coniurant amice tum ad augendas catho- 
licas vires, tum ad eas ita instruendas, ut catholicorum multitudo ad 
certamen prodeat ut castrorum acies ordinata. — Caeterum, alia non sup- 
petit via qua fideles vestri valeant sese ab ingravescentibus quotidie 
difficultatibus expedire, ac minus infensa Ecclesiae parare tempora. 

Haec, Venerabiles Fratres, potiora rerum momenta quae vestra 
exornavit epistola: plena quidem consilii ac providentiae epistola, et 
haud obscurum monumentum vestrae cum in religionem, tum in com- 
munem patriam caritatis. Confidimus, divinae gratiae auxilio, non exi- 
guum vos ex navitate vestra fructum capturos. Interim pergite, horta- 
mur, pari discrimini contentione fungi delato vobis munere sanctissimo 
gravissimoque; et absit quod, ingruente procella, animos despondeatis. Fi- 
delis, probe nostis, est Deus, qui non patietur vos tentari supra id quod 
potestis; sed faciet etiam cum tentatione proventum (1. Cor. x, 13). Hoc 
vero velimus in omnium vestrum animos alte descendat, quod expe- 
riendo optime novimus: etsi inimica vis quae nulla ferme in Europae 
parte Ecclesiam iamdiu sinit quiescere, in omne asperitatis genus, etiam 

penes vos, sit eruptura, multas tamen et Nobis et vobis animi aegritu- 
dines, multas Lusitano populo calamitates prohiberi poterunt, si quot- 
quot istic sunt catholici traditam a Clero disciplinam pronis auribus 
excipiant: si Clerici universi ad omne opus bonum instructi, dicto vestro 
sint audientes: si vos denique, Venerabiles Fratres, mutuam servantes 
caritatem, Ei constanter adhaereatis qui in Christi Ecclesia columna est 
ac firmamentum. Constantes igitur estote et, caritatis ac concordiae 
vinculis abstricti, viriliter agite. Neque enim fas est terreri pugnae pe- 
riculo, qui victoriae laetatur triumpho. Et haec sane est victoria quae 
vincit mundum, fides nostra. 

Auspicem divinorum munerum Nostraeque testem benevolentiae, 
Apostolicam Benedictionem, vobis, Venerabiles Fratres, Cleris populisque 
vestris peramanter in Domino impertimus. 

Datum Romae apud Sanctum Petrum die xv Martii mcmx:, Ponti- 
ficatus Nostri anno octavo. 

PIUS. PP. X. 


II. 


AD RR. DD. PONTIFICII INSTITUTI BIBLICI PRAESIDEM AC DOCTORES, DE STU- 
DIORUM CURSU IN EODEM INSTITUTO CONFIRMANDO AC PROVEHENDO. 


Dilecti Filii, salutem et apostolicam benedictionem. — Iucunda 
sane ad recolendum Pontificii [nstituti Biblici cum primordia, tum in- 
crementa. Vix enim providentia Nostra conditum, divino munere bene- 
ficioque, ita auctu pene quotidiano celerique gressu adolevit, ut opus 
pene umbratile angustisque circumscriptum finibus, celebritate refertis- 
simum omnique eruditionis ac doctrinae adiumento egregie instructum 
studiorum biblicorum domicilium brevi effectum sit. Hinc etiam felici- 
ter factum ut frequentiae delectorum undique adolescentium qui Romam 
conveniunt « divinorum eloquiorum scientia singulares evasuri » impa- 
res iam priores aedes effectae, Apostolicae Sedis cura, ampliores com- 
modioresque fuerint attributae. Parem vero celebrantium numero sese 
probare conspicimus laetabilium fructuum copiam, quam omnium 
vestrum ingenium ac navitas auditorumque diligentia hucusque pepe- 
rere. Quae quidem initia atque incrementa, auspicia rerum secunda, et 
praesentissimo Dei auxilio tribuimus, et vobis omnibus, Dilecti Filii, 
quorum perspecta Nobis est doctrinae sollertiaeque laus, ex animo gra- 
tulamur. 

Providentiae vero Nostrae, hunc etiam volumus esse fructum, nova 
quaedam legum statuta quibus exhibendorum quotannis doctrinae spe- 

ciminum ratio multo salubrior eveniat. Perspicuum quippe est quantum 
sollemnibus huiusmodi experimentis insit momenti ad acuendum in 
magistris, in discipulis, hinc docendi inde addiscendi ardorem, et ad 
quaesitas utilitates ex optimis praelectionibus proniore alveo derivandas. 

Volumus igitur in primis ut Instituti Nostri alumni atque audito- 
res, ad unum omnes, singulis annis ordinaria doctrinae pericula facere 
teneantur. Vix enim est qui ignoret longe facilius inde exploratum iri 
moderatoribus quidem quid alumnorum et auditorum quisque ex emenso 
studiorum cursu perceperit fructus, alumnis vero atque auditoribus, cui 
ferendo oneri eorum valeant humeri, et num edita hactenus diligentia 
acrioribus in posterum indigeat incitamentis. 

Quo vero largiora ex periculis huiusmodi commoda proveniant, 
ordinarius studiorum cursus in Instituto tria doctrinae specimina, 
extremo quoque anno edenda, complectetur. Horum primum ad ea 
sese extendet doctrinae capita quibus scientiae biblicae libamenta ac 
philologicae institutiones continentur, quaeque argumenta fere praebe- 
bunt rerum primo anno tradendarum. 

Alterum in iis versabitur rerum momentis quibus, secundo anno, 
auditoribus atque alumnis plenior suppetet sacrae doctrinae haustus: 
tractationem, dicimus, disciplinarum quae in subsidium sunt graviorum 
studiorum, et praesertim alicuius sacri textus partis interpretationem. 
Horum ope compertum fiet num alumni atque auditores ii sint qui va- 
leant, cum spe felicis exitus, integrum absolvere studiorum cursum atque 
optatam tandem contingere metam. 

Exacto demum tertio anno, postremo experimento, quod interpreta- 
tionem alterius partis sacri textus ac res ultimo hoc anno traditas com- 
plectetur, alumnorum atque auditorum doctrina ita periclitabitur, ut 
liquido appareat eosdem animum biblicis disciplinis satis excoluisse, et 
pares se probare proposito assequendo quod Instituto in litteris Apo- 
stolicis « Vinea electa » praestituimus. 

Quo denique omnibus ac praesertim ecclesiasticis superioribus, de 
studiorum curriculo rite ab alumnis atque auditoribus in Instituto per- 
acto, de periclitata cum laude doctrina, authenticum praesto sit docu- 
mentum, id quoque decernimus, ut, scilicet, Instityti praeses, rite suf- 
fragantibus doctoribus singulis disciplinis tradendis, alumnis atque audi- 
toribus de comprobata experimento doctrina testimoniales litteras tradat, 
in forma diplomatis exarandas, quarum tamen argumentum, seu oratio, 
erit iudicio Nostro rata habenda. 

Auspex divinorum munerum Nostraeque benevolentiae testis Apo- 
stolica sit Benedictio quam vobis, Dilecti Filii, iisque omnibus qui ductu 

et auspicio vestro ad optima studia nituntur, peramanter in Domino 
impertimus. 
Datum Romae apud S. Petrum, die xxm Martii mcmx1, Pontificatus 


Nostri anno octavo. 
PIUS PP. X. 


Ill. 


AD R. D. IOSEPHUM TORRAS Y BAGES, VICENSIUM EPISCOPUM, OB PASTORALEM 
EPISTOLAM «DIOS Y EL CESAR », GRATULATIONIS ERGO. 


Venerabilis frater, salutem et apostolicam benedictionem. — Medias 
inter acerbitates quibus in dies magis angimur ob ea quae, penes Hispa- 
niae gentem, catholicam Ecclesiam premunt eidemque impendent detri- 
menta, solatio ulique Nobis fuit pastoralis epistola quam nuper ad 
populum dedisti. Te quippe episcopum praestat qualem describit Apo- 
stolus « amplectentem eum qui secundum doctrinam est fidelem sermonem, 
ut potens sit exhortari in doctrina.sana et eos qui contradicunt arguere ». 
Et re quidem vera in doctrina sana et ad tempora summoperé accomodata, 
creditum tibi populum hortatus es principia persequendo atque optime 
illustrando quibus geminas potestates, ecclesiasticam scilicet ac civilem, 
rationes mutuas oporteat componere: eos vero qui contradicunt non modo 
egregie coarguisti, sed et in aperto posuisti occulta quae iidem moliun- 
tur consilia, ac falsi liberalismi diluisti atque infirmasti sophismata. 

Profecto quae commemorasti dolenter incommoda catholico obiecta 
nomini, ex eo, uti a prima origine, oriuntur quod qui publicam rem 
gerunt, pollere se auctoritate arbitrantur nullis circumscripta finibus, 
idque in iis etiam quae religionem attingunt. Quod quidem quantum 
absit a vero dilucide tua evicit oratio quum in ea Evangelii defixa sen- 
tentia « reddite quae sunt Caesaris Caesari et quae sunt Dei Deo» natu- 
rali divinoque iure suos rei publicae moderatoribus constitutos esse 
fines ostendit, et nefas eisdem vel de iis quae mixtae materiae audiunt 
proprio marte decernere quin supremi Ecclesiae Capitis consensus atque 
auctoritas accesserit. Neque enim licet unquam Romani Pontificis aucto- 
ritatem missam facere quum de negotiis agitur quae ad Ecclesiam per- 
tinent universae cuiusdam gentis: idque tum praesertim quum negotia 
eiusmodi inter causas recensentur quae maiores vocari solent, vel sol- 
lemnes pactiones eadem rata ac firma esse iubent. 

Enim vero si, non advocato Romano Pontifice, vestrae regimen civi- 
tatis praesumeret (quod nec ipsi audent acatholici principes) de religiosa 
re ius dicere, eo ipso a catholica professione descisceret, quin et abscederet 

ab accepta a maioribus maximarum laudum gloria, atque ipsam rei pu- 
blicae disciplinam subverteret: quum indubium sit catholicam fidem id 
prae ceteris esse quo Hispaniae populi in unam coalescunt nationem. 

Sed opportunitate neque illud vacat quod provide addidisti de pro- 
clivi facilique ingenio quo Ecclesia ad honesta et aequa accedit vota. 
Eadem enim etsi sit immutabilis in iis quae fidem et mores respiciunt, 
in reliquis tamen haud renuit ad iusta optata sese accomodare: reique 
omnium perspectissimae adversantur opinionum commenta quorum ope 
Ecclesiae hostes persuasum ceteris vellent actiones inter Apostolicam 
Sedem et Hispaniae administralionem in consultationem postremo tem- 
pore adductas, fuisse interceptas ob offirmatam Pontificis voluntatem ; 
quum e contra verissimum sit Pontificis consilia nullo non tempore 
indulgentia plenissima fuisse et ad concordiam prona. 

Haec quidem a te, Venerabilis Frater, diserte copioseque dicta, in 
praesenti rerum discrimine tanti momenti esse ducimus ut quam latis- 
sime in Hispania celebranda velimus. Futurum quippe confidimus ut 
semel ac probatissimae doctrinae capita quae tua exornavit epistola 
catholicorum pervaserint animos, nova eisdem suppetant incitamenta 
ad salutarem vigilaatiam, ad fructuosos labores. Quibus laboribus, inco- 
lumi utique in iustas leges obsequio, modo acrior usus, quum ingrave- 
scant et catholicis propiora fiant quae iamdiu moliuntur discrimina. Ad 
haec avertenda corde uno sint oportet et anima una quotquot sunt in 
Hispania catholici, iidemque Apostolicae Sedis, cui firmiter constanterque 
adhaerendum, dicto audientes religiosissime. 

Auspex divinorum munerum Nostraeque testis benevolentiae Apo- 
stolica sit Benedictio quam tibi, Venerabilis Frater, tuoque Clero ac 
populo peramanter in Domino impertimus. 

Datum Romae apud S. Petrum, die 1 Maii mcmx: Pontificatus 


Nostri anno octavo. 
PIUS PP. X. 


SUPREMA S. CONGREGATIO 8S. OFFICI 


(Sectio de Indulgentiis). 


DECRETUM. 


PoRTIUNCULAE, quam vocant, INDULGENTIAE lucrandae redeunte iam 
die, innumerae propemodum Apostolicae Sedi preces undequaque gen- 
tium oblatae sunt aliaeque offerendae praevidentur tum ad iam obten- 

tarum hac in re concessionum prorogationem tum ad novarum elargi- 
tionem impetrandam. Cum igitur Supremae huius Sacrae Congregationis 
Sancti Officii, cui Indulgentiarum moderandarum munus incumbit, mens 
sit certas ac fixas super praestantissino huiusmodi spirituali favore 
normas praestituere, ne forte alicubi fideles, dum hae parantur, eo frau- 
dari contingat, Emi ac Rmi DD. Cardinales Inquisitores Generales in 
plenario conventu habito feria IV die 24 huius mensis generali Decreto, 
usque ad novam dispositionem valituro, statuendum censuerunt : 

1.° Omnes et singulae tam pro fidelibus in saeculo viventibus quam 
pro piis communitatibus antea a Sancta Sede factae et iam nunc expi- 
ratae vel in posterum expiraturae de Portiunculae Indulgentia conces- 
siones prorogatae habeantur sine die, firmis, quoad cetera, clausulis et 
conditionibus praecedentis Indulti habitaque ratione, quoad utile sacris 
visitationibus peragendis tempus, novissimi huius eiusdem Supremae 
Sacrae Congregationis Decreti diei 26 lanuarii anni currentis (Acta Apo- 
stolicae Sedis, an. III, vol. III, pag. 64). 

2.° Quod ad novas concessiones tam pro fidelibus in saeculo viven- 
tibus quam pro piis communitatibus, providendum pariter sine die com- 
mittitur respectivis Ordinariis cum facultatibus necessariis et opportunis, 
salvis tamen clausulis et conditionibus Motu-Proprio die 11 lunii anni 
elapsi praescriptis (Acta Apostolicae Sedis, an. II, vol. II, pag. 443). 

3.° Itidem, demum, respectivis Ordinariis prorogatur sine die facul- 
tas, praefato Motu-Proprio superiore anno eisdem concessa, statuendi 
ad supradictam Indulgentiam lucrandam, loco diei secundae Augusti, 
Dominicam proxime insequentem, servatis clausulis et conditionibus 
ibidem appositis. 

Quae omnia SSmus D. N. D. Pius divina providentia PP. X, in 
solita audientia R. P. D. Adsessori sequenti die impertita, benigne adpro- 
bare ac suprema Sua auctoritate confirmare dignatus est. 

Contrariis quibuscumque, etiam specialissima atque individua men- 
tione dignis, non obstantibus. 

Romae, ex Aedibus S. O., die 26 Maii 1911. 


Aloisius Giambene, 


L. *& S. Substitutus pro Indulgentiis. 

S. CONGREGATIO DE RELIGIOSIS 


I. 
DECRETUM 


DE METHODO SERVANDA IN FERENDA SENTENTIA EXPULSIONIS VEL DIMISSIONIS 
AB ORDINIBUS ET INSTITUTIS RELIGIOSIS. 


Quum singulae praescriptiones ac solemnitates a iure statutae, 
praesertim ab Urbano VIII, ad ferendam sententiam expulsionis vel 
dimissionis ab Ordinibus et Institutis Religiosis, commode servari ne- 
queant, huic Sacrae Congregationi opportunum visum est alias statuere 
praescriptiones, magis expeditas et hodiernis temporum circumstantiis 
melius accommodatas. 

Quare Emi Patres Cardinales eiusdem Sacrae Congregationis, in 
Plenario Coetu die 3 Martii 1911 ad Vaticanum habito, sequentia sta- 
tuere decreverunt, nempe: 

1. Curiam competentem vel Tribunal competens ad ferendam sen- 
tentiam constituunt Superior seu Moderator Generalis et Definitores vel 
Consiliarii seu Adsistentes, non minus quatuor; si qui deficiant, eorum 
loco totidem Religiosos eligat Praeses Curiae vel Tribunalis, de consensu 
aliorum Consiliariorum. 

In Congregationibus Monachorum Tribunal constituunt Abbas Ge- 
neralis cum suo Consilio. Si aliqua Abbatia nulli adnexa sit Congre- 
gationi, recurrendum ad Sanctam Sedem in singulis casibus. 

2. In qualibet Curia seu Tribunali constituatur a Consilio Generali 
Promotor Iustitiae pro iuris et legis tutela, qui sit Religiosus eiusdem 
Ordinis vel Congregationis. 

3. Processus dumtaxat Summarius in posterum instituatur in expel- 
lendis vel dimittendis Religiosis, qui vel vota solemnia in Ordinibus, 
vel vota perpetua in Congregationibus vel Institutis professi sunt, vel, 
si vota tantum temporanea emiserint, tamen in Sacris sunt constituti ; 
salvis specialibus privilegiis, quibus aliquis Ordo vel Institutum gaudeat. 

4. Ad Processum instruendum deveniri nequit, nisi postquam trina 
et data monitio et inflicta correctio incassum cesserint, salvis exceptio- 
nibus sub num. 17 et 18. 


‘ 

5. Monitio facienda est a legitimo Superiore etiam locali de mandato 
tamen vel licentia Superioris Provincialis seu quasi-Provincialis; qui 
postremae monitioni opportune adiunget expulsionis vel dimissionis 
comminationem. Ad effectum expulsionis vcl dimissionis non valet 
monitio vel correctio, nisi ob grave aliquod delictum data fuerit. 

6. Monitiones repeti nequeunt, nisi delictum repetitum fuerit, sed in 
delictis continuatis seu permanentibus intercedat necesse est inter unam 
et alteram monitionem spatium saltem duorum dierum integrorum. Post 
ultimam monitionem sex dies integros erit exspectandum, antequam ad 
ulteriora progressus fiat. 

7. Ex Processu constare debet de Conventi reitate, necnon de gra- 
vitate et numero delictorum, de facto triplicis monitionis, et de defectu 
resipiscentiae post trinam monitionem. 

8. Ut de Conventi reitate constet, tales probationes afferendae 
sunt, quae animum viri prudentis moveant. Hae probationes desumi 
possunt ex rei confessione, ex depositione duorum saltem testium fide 
dignorum, iuramento firmata, atque aliis adminiculis roborata et ex 
authenticis documentis. 

9. Gravitas delicti desumenda est non tantum a gravitate legis 
violatae, sed etiam a gravitate poenae a lege sancitae, a gravitate doli, 
et a gravitate damni, sive moralis sive materialis Communitati illati. 

10. Ad effectum, de quo agitur, requiruntur ad minus tria crimina 
gravia eiusdem speciei, vel, si diversae, talia, ut simul sumpta manife- 
stent perversam voluntatem in malo pervicacem, vel unum tantum cri- 
men permanens, quod triplici monitione virtualiter triplex fiat. 

11. Ut constet de facto triplicis monitionis regulariter de hoc afferri 
debet authenticum documentum. Proinde oportet: 

a) ut haec fiat vel coram duobus testibus, vel per epistolam, a 
publicis tabulariis inscriptam, exquisita fide receptionis vel repudii ; 

b) ut documentum redigatur de peracta monitione, a dictis testibus 
subscriptum et in Regestis, vel Tabulario, servandum: vel ut exemplar 
conficiatur supradictae epistolae, a duobus item testibus pro conformi- 
tatis testimonio ante expeditionem subscriptum et in Regestis vel Tabu- 
lario pariter asservandum. 

12. Defectum resipiscentiae probant novum crimen, post trinam 
monitionem commissum, vel pervicax et obdurata agendi ratio delin- 
quentis. 

13. Superior Provincialis vel quasi-Provincialis Religiosi delinquentis, 
postquam monitiones et correctiones incassum cesserint, omnia acta 
et documenta, quae de huius Religiosi reitate exstant diligenter colliget 

et ad Superiorem Generalem transmittet, qui ea tradere debet Procu- 
ratori Iustitiae, ut ea examinet et suas accusationes, si quas proponen- 
das existimabit, proponat. 

14. Accusationes a Procuratore Iustitiae propositae et Processus 
resultantia accusato notificari debent, eidemque tempus congruum, arbi- 
trio Iudicis determinandum, concedi, quo suas defensiones, sive per se, 
sive per alium eiusdem Ordinis vel Instituti Religiosum, exhibere valeat ; 
quod si accusatus ipse proprias defensiones non praesentaverit, Curia 
vel Tribunal defensorem alumnum respectivi Ordinis vel I[nstituti ex 


‘ officio constituere debet. 


15. Curia seu Tribunal, diligenter perpensis allegationibus sive Pro- 
motoris sive Rei, si quidem eas adversari iudicaverit Convento, senten- 
tiam expulsionis vel dimissionis pronuntiare poterit; quae tamen, si con- 
demnatus intra decem dies a sententiae notificatione rite ad Sacram 
Congregationem de Religiosis appellaverit, executioni demandari nequit, 
donec per eamdem Sacram Congregationem iudicium latum fuerit. 

16. Non obstante autem appellatione, reus poterit ad saeculum 
statim remitti a Moderatore supremo vel Abbate Generali, cum consensu 
sui Capituli vel Consilii, si ex eius praesentia periculum vel gravissimi 
scandali, vel damni item gravissimi Communitati eorumque alumnis 
immineat. Interim habitum dimittat et maneat suspensus, si in Sacris 
constitutus sit. 

17. Qui reus fuerit etiam unius tantum delicti, ex quo periculum 
gravis scandali publici vel gravissimum detrimentum toti Communitati 
immineat, poterit, etiam a Superiore Provinciali vel Abbate, ad saeculum 
item remitti, habitu religioso illico deposito; dummodo certo constiterit 
de ipso delicto et de Religiosi, cui illud imputatur, reitate; et interim 
instituatur Processus ad sententiam expulsionis vel dimissionis feren- 
dam. Qui in Sacris constituti sunt, pariter suspensi maneant. 

18. Item contra quaedam delicta censetur veluti lata a iure poena 
expulsionis vel dimissionis. Quae delicta sunt: 

a) publica apostasia a Fide Catholica; 

b) apostasia ab Ordine vel Instituto, nisi intra tres menses Reli- 
giosus redierit ; 

c) fuga a Monasterio, suscepta secum muliere ; 

d) et multo magis contractus, ut aiunt, civilis, vel attentatio aut 
celebratio matrimonii, etiam validi, seu quando vota non sint solemnia 
vel non habeant solemnium effectum. 

Sufficit in istis casibus, ut Superior Generalis vel Provincialis cum 
suo respectivo Consilio emittat sententiam declaratoriam facti. 

19. Sententia expulsionis vel dimissionis, quocumque modo lata, 
si agatur de Religioso in Sacris, illico communicanda erit Ordinario 
originis et Ordinario loci, ubi ille moratur, aut sedem suam statuere 
velle dignoscatur. 

20. Omnes Religiosi, de quibus agitur, in Sacris constituti, qui 
expulsi vel dimissi fuerint, perpetuo suspensi manent, donec a compe- 
tente Auctoritate, post emendationem vitae, dispensationem obtinuerint. 
Religiosi vel Clerici, non in Sacris, expulsi vel dimissi, prohibentur, 
quominus ad superiores Ordines adscendant sine venia Sanctae Sedis. 
Omnes autem expulsi vel dimissi, etiamsi sese vere emendaverint, ad 
suum vel ad alium Ordinem vel Congregationem admitti non poterunt, 
absque speciali licentia Sedis Apostolicae. 

21. Ad expellendas Moniales, vota sive solemnia sive simplicia in 
Ordine proprie dicto professas, et ad dimittendas Sorores, quae vota 
perpetua emiserunt in Institutis Religiosis, exiguntur graves causae 
exteriores, una cum incorrigibilitate, iudicio Abbatissae vel Superio- 
rissae cum suo Consilio, respective manifestando per secreta suffragia, 
experimento prius habito, ita ut spes resipiscentiae evanuerit et ex con- 
tinuis culpis Monialis vel Sororis incorrigibilis damna immineant Mona- 
sterio vel Instituto. Causae minus graves requiruntur ad dimittendas 
Sorores votorum simplicium in Ordinibus Religiosis. lustae et graves 
causae probari debent ab Ordinario loci et, si Monasterium Regularibus 
subiectum sit, etiam a Superiore Regulari. Insuper accedat necesse est 
confirmatio Sacrae Congregationis, ita ut expulsio vel dimissio ex parte 
Ordinis vel Instituti, iuridicum effectum non sortiatur, antequam a Sacra 
Congregatione confirmata fuerit. Solummodo in casu gravis scandali 
exterioris, Episcopo loci approbante, Monialis vel Soror statim ad sae- 
culum remitti possit, ita tamen ut Sanctae Sedis confirmatio absque 
mora petatur. 

Quibus omnibus Sanctissimo Domino Nostro Pio Papae Decimo 
relatis ab infrascripto Sacrae Congregationis Secretario die octava 
Martii 1911, Sanctitas Sua Decretum hoc approbare et confirmare 
dignata est; contrariis non obstantibus quibuscumque. 

Datum Romae, ex Secretaria Sacrae Congregationis de Religiosis, 
die 16 Maii 1911. 


Fr. I. Carp. Vives, Praefectus. 
L. S. 


+ Donatus Archiep. Ephesinus, Secretarius. 

Il. 
DECRETUM 


QUOAD IURISDICTIONEM ORDINARIORUM HISPANIAE IN RELIGIOSOS E CLAUSTRIS 
EIECTOS ET IN MONASTERIA MONIALIUM EXEMPTA. 


Quum in Hispanica Ditione adhuc perdurent peculiares illae cir- 
cumstantiae, ob quas die 10 Decembris 1858 Religiosi e claustris eiecti et 
_Monasteria sanctimonialium Virginum iurisdictioni respectivorum Ordi- 
nariorum Dioeceseon, ad certum determinatumque tempus, Apostolicae 
Sedis Decreto, ibidem subiecta fuerant; Sanctissimus Dominus Noster 
Pius Papa Decimus, referente infrascripto Cardinali Sacrae Congrega- 
tioni de Religiosis Praefecto, die 16 decurrentis mensis Maii, dignatus 
est prorogare ad aliud triennium praefatas Ordinariorum facultates 1.° in 
Religiosos, qui extra claustra anno 1835 positi fuerant, si quis adhuc 
ipsorum supersit, et 2.° in ea Sanctimonialium Monasteria, quae de iure 
exempta sunt; sanans omnia, quae post ultimam earumdem facultatum 
prorogationem ab ipsis Ordinariis peracta sunt, quaeque sanatione indi- 
gent; salvis tamen modificationibus, quae infra hoc triennium Aposto- 
lica Sedes huic Decreto afferre posset, si futura rerum adiuncta id expo- 
stulaverint. 

Voluit tamen eadem Sanctitas Sua, ut in interpretandis eisdem 
facultatibus apprime serventur ea omnia, quae a sa. me. Pio Papa Nono, 
per Sacram Congregationem Episcoporum et Regularium, in epistola 
typis cusa, d. d. 10 Decembris 1858‘ statuta sunt; utque Rmi Ordinarii 


1 PERILLUSTRIS AC REVERENDISSIME DoMINE UTI FRATER. 


Peculiaribus inspectis circumstantiis, in quibus Monasteria Sanctimonialium 
Virginum superioribus regularibus subiecta, nec non Religiosi viri e claustris eiecti 
in Hispanica ditione in praesens reperiuntur, Sanctissimus Dominus Noster Pius PP. IX 
existimavit iis speciali Apostolicae Sedis providentia consulendum esse. Idcirco San- 
ctitas Sua praedicta Monasteria Sanctimonialium Virginum, quas Praesidibus Regu- 
laribus subsunt, ac insuper praefatos Religiosos viros extra claustra degentes in 
Hispaniarum regno iurisdictioni Antistitum seu Ordinariorum locorum, in quibus 
eadem Monasteria respective reperiuntur, et memorati Religiosi commorantur, Apo- 
stolica Auctoritate ad triennium, a data praesentium computandum, nisi interim a 
Sancta Sede aliter provideatur, subiicit, et subiecta ac subiectos esse decernit; quin 
tamen impediatur, quominus enuntiati Religiosi viri libere confugere possint ad suos 
Praesides seu Superiores Regulares, quando agitur de rebus conscientiam respicien- 
tibus, quae ad votorum observantiam et ad obligationes e religiosa professione pro- 

prae oculis praesertim habeant specialem Sanctae Sedis mentem, his 
verbis ibidem expressam: «... verum admodum congruum esse, ut Ordi- 
« narii, nisi pro peculiaribus rerum et Monasteriorum adiunctis aliter in 
« Domino existimaverint, in deputandis eorumdem Monasteriorum Vica- 
« riis, Confessariis, Moderatoribus seu Directoribus spiritualibus, deligant 
« Religiosos eiusdem Ordinis, quatenus illi scientia, vitae probitate, pru- 
« dentia ceterisque qualitatibus praediti reperiantur ». 

Poterunt igitur Rimi Ordinarii, absque ulteriore facultate Apostolica, 
ipsi per se deputare in Confessarios Ordinarios Religiosos respectivorum 
Ordinum, praevio tamen consensu respectivorum Superiorum Regula- 
rium ; ea semper servata lege, ut iidem Religiosi in Confessarios desi- 
gnati in suo proprio Conventu vivant, nisi in aliquo determinato casu 
et ob peculiares omnino circumstantias, Rmi Ordinarii una cum Supe- 
rioribus Maioribus Ordinis speciale Indultum ab Apostolica Sede impe- 
traverint et obtinuerint; servatis ceterum de iure servandis quoad 
triennalem mutationem Confessariorum Ordinariorum reliquisque Apo- 
stolicis praescriptis. 

Poterunt item Rmi ipsi Ordinarii, si et quando id opportunum 
duxerint, adhibere Superiores Regulares ad Visitationem canonicam 
Monasteriorum respectivorum Ordinum peragendam. Hi tamen Visita- 


manantes, referantur. Quod vero spectat ad Sanctimonialium Monasteria, de quibus 
agitur, Sanctitas Sua expresse declarat ea, vi huius pontificiae dispositionis, in omnibus 
omnino Ordinariis locorum subiici, et ab eis unice regi debere, quin Regulares in iis 
sese ullo modo immiscere possint ; verum admodum congruum esse ut Ordinarii, nisi 
pro peculiaribus rerum et Monasteriorum adiunctis aliter in Domino existimaverint, 
in deputandis eorumdem Monasteriorum Vicariis, Confessariis, Moderatoribus, seu 
Directoribus spiritualibus, deligant Religiosos eiusdem Ordinis, quatenus illi scientia, 
vitae probitate, prudentia, ceterisque qualitatibus praediti reperiantur. 

Haec quidem Tibi ex Sanctitatis Suae mandato communicamus, ut delegata 
superius iurisdictione pro ea, qua praestas prudentia in tua Dioecesi utaris, facta 
tamen in singulis actis expressa mentione huius specialis Apostolicae delegationis : 
Teque simul monitum volumus ut si in earumdem facultatum usu dubitatio vel dif- 
ficultas exoriatur, eam ad hanc S. Congregationem negotiis et consultationibus Epi- 
scoporum et Regularium praepositam, solvendam proponas. 

Interim vero Amplitudini Tuae fausta ac prospera cuncta adprecamur a Domino. 

Romae, ex S. Congregatione Episcoporum et Regularium, die 10 Decembris 1858. 

Amplitudini Tuae 


addictissimus servus 
G. Caro. De Genoa, Praefectus. 


A. Archiepiscopus Philippen., Secretarius. 

tores eas tantum habeant facultates, quas Rmi Ordinarii ipsis commi- 
serint, quaeque, hac non obstante delegatione, Episcopis integrae manent. 

Hoc autem Decretum una cum exemplari supradictae Epistolae « Pe- 
culiaribus inspectis circumstantiis » d. d. 10 Decembris 1858, omnibus et 
singulis Rmhis Ordinariis Hispaniae notum fiat et communicetur. Con- 
trariis non obstantibus quibuscumque. 

Datum Romae, ex Secretaria Sacrae Congregationis de Religiosis, 
die 24 Maii 1911. 


Fr. I. C. Carp. Vives, Praefectus. 


+ Donatus Archiep. Ephesinus, a Secretis. 


L. S. 


S. CONGREGATIO RITUUM 


DUBIA. 


CIRCA ORGANI SONITUM AD ADIUVANDUM CANTUM GREGORIANUM 
ET FORMULAM BENEDICTIONIS APOSTOLICAE IMPERTIENDAE IN FINE CONCIONUM. 


A Sacra Rituum Congregatione sequentium dubiorum resolutio 
expostulata est; scilicet: 

Quum Caeremoniale Episcoporum numquam supponat cantum gre- 
gorianum organum vocibus consociari; quaeritur: 

I. An hodiernus usus praedictum cantum adiuvandi organis susti- 
neri possit ? 

II. Et quatenus affirmative ad I., an etiam in Officiis et Missis, in 
quibus sonus organi prohibetur, liceat organum adhibere solummodo 
ad associandum et sustinendum cantum, silente organo cum silet cantus? 

III. Quibusdam in Brevibus, quibus fit sacerdotibus potestas, in fine 
concionum, benedictionem, cum Indulgentiae plenariae favore, populo 
impertiendi, edicitur id fieri debere cum Crucifixo, iuxta ritum formu- 
lamque praescriptam; nunc quaeritur quinam sint hi ritus et formula 
adhibendi ? 


Et Sacra eadem Congregatio, exquisito Commissionis Liturgicae 
suffragio, reque sedulo perpensa, ita respondendum censuit: 

Ad I. Affirmative, exceptis tantummodo iis Officiorum ac Missarum 
partibus, quae, iuxta liturgicas nunc vigentes leges, sine comitantibus 
organis debeant penitus decantari. 

Ad II. Affirmative in casu necessitatis. 

Ad III. Unicum signum crucis cum Crucifixo, adhibita formula: 
« Benedictio Dei Omnipotentis, Patris et Filii et Spiritus Sancti descen- 
dat super vos, et maneat semper». xf. Amen. 

Atque ita rescripsit. Die 11 Maii 1911. 


Fr. S. Carp. Martine.ui, Praefectus. 


L. 4 S. 
+ Petrus La Fontaine, Ep. Charystien., Secretarius. 


Il. 
DECRETUM 


SUPER EDITIONIBUS LIBRORUM SACRAM LITURGIAM SPECTANTIUM. 


Pluries a Sacra Rituum Congregatione normae traditae sunt Ty- 
pographis pro editione Librorum Liturgicorum, praesertim per decreta 
dd. 11 Augusti 1905, 14 Februarii 1906 ac 25 Ianuarii vertentis anni, 
quod postremum respicit editionem vaticanam eiusque reproductiones 
super Libris cantum gregorianum continentibus. Quo vero eiusmodi 
normae latius pleniusque compleantur, Sacra eadem Congregatio, ad 
praecavendos et impediendos abusus, haec quae sequuntur, accurate 
discussa et perpensa, statuere voluit, atque servanda decrevit: 

I. Editiones Librorum Sacram Liturgiam spectantium, sive Ritus 
et Preces in Sacris Functionibus peragendis contineant, sive Sacras Cae- 
remonias supradictos Ritus Precesque comitantes praescribant, sive 
huius Sacrae Congregationis Decreta in unum collecta referant, sunt vel 
Typicae, vel iuxta Typicas. 

II. Editiones Typicae excudere tantum possunt vel Pontificia Typo- 
graphia Polyglotta Vaticana, vel alii Typographi Pontificii, qui a Sacra 
Rituum Congregatione veniam obtinuerint. 

III. Singula editionis typicae folia revisioni huius Sacrae Rituum 
Congregationis submittentur, quae seu Commissionis Liturgicae, seu Com- 
missionis de Musica et Cantu Sacro, iuxta opportunitatem, sententiam 
exquiret. 

IV. Quaevis typica editio approbationis referet Decretum, talem 
editionemn esse typicam declarans, simulque omnibus editoribus prae- 
scribens, ut praedictae editioni typicae futuras editiones omnino con- 
forment. 

V. Editores, aliqua editione typica completa, duo exemplaria huic 

Sacrae Rituum Congregationi tradent, in Archivio ipsius Sacrae Congre- 
gationis maxima cura et studio conservanda. 

V1. Quivis Typographus, accedente consensu et approbatione respe- 
ctivi Ordinarii, editiones iuxta typicas, quae nempe adamussim praedi- 
ctis editionibus typicis respondeant, excudere potest. 

VII. Rmi locorum Ordinarii, diligenti rerumque liturgicarum perito 
constituto revisore, qui videat an praefatae editiones plane cum typicis 
concordent, talem concordantiam declarent et imprimatur apponant. 

VIII. Quoad editiones Missarum aut Officiorum alicuius Dioecesis 
‘ Propriorum, de quibus editio typica non extat, si in ipsa Dioecesi cu- 
dendae sint, Rmi locorum Ordinarii concordantiam cum originalibus 
declarent et imprimatur apponant. Quoad vero editiones Propriorum 
tum alienae Dioecesis, tum Ordinum Regularium seu Congregationum, 
Rmi locorum Ordinarii, quorum iurisdictioni Typographi subiacent, 
imprimatur apponant, postquam vel Ordinarius Dioecesis, vel Superior 
Ordinis seu Congregationis, ad quos praedicta Officia seu Propria per- 
tinent, de harum editionum concordantia cum originalibus a Sacra Ri- 
tuum Congregatione approbatis Rescriptum, quod pariter edendum est, 
sibi remiserint. 

IX. Inter Libros Sacram spectantes Liturgiam, ad effectum prae- 
sentis Decreti, sequentes praecipue adnumerandi sunt: 

a) Breviarium Romanum | 

b) Missale Romanum 

c) Rituale Romanum 

d) Pontificale Romanum | 

e) Martyrologium Romanum. 

f) Caeremoniale Episcoporum. 

g) Propria tum Officiorum, tum Missarum alicuius Dioecesis, Ordi- 
nis, seu Congregationis Religiosae. 

h) Memoriale Rituum Benedicti Papae XIII pro minoribus Ec- 
clesiis. 

i) Instructio Clementina pro expositione Sanctissimi Sacramenti. 

j) Collectio Decretorum Sacrae Rituum Congregationis. 

Contrariis non obstantibus quibuscumque. 

Die 17 Maii 1911. 


eorumque excerpta. 


Fr. S. Carp. MARTINELLI, Praefectus. 
L. S. 


+ Petrus La Fontaine, Episc. Charystien., Secretarius. 

SACRA ROMANA ROTA 


I. 
VERCELLEN. 


NULLITATIS MATRIMONII (ARDIZZONE-BALBIS). 


Pio PP. X feliciter regnante, Pontificatus Dominationis suae anno 
octavo, die 20 Martii 1911, RR. PP. DD. Seraphinus Many Ponens, Fran- 
ciscus Heiner et loannes Prior, Auditores de Turno, in causa - Vercellen. - 
Nullitatis matrimonii - instante pro appellatione Dino Ioanne Ardizzone, 
actore, adversus sententiam Curiae Archiepiscopalis Vercellensis, inter 
eumdem Ioannem Ardizzone, repraesentatum per procuratorem Vincentium 
Sacconi advocatum, et Innocentiam Balbis, contumacem, interveniente et 
disceptante in causa Vinculi Defensore ex officio, sequentem tulerunt defi- 
nitivam sententiam. 


Die 7 Aprilis anni 1894, Ioannes Ardizzone et Innocentia Balbis ma- 
trimonium contraxerunt in civitate Vercellis ; ad quod matrimonium Ioan- 
nes a patre non leviter fuerat impulsus. Non multis diebus post con- 
tractas nuptias elapsis, mulier semel et iterum a viro secessit; cum 
autem hic per unum annum in praesidiis militaribus meruisset, iterum 
vir et mulier convenerunt, sed ad tres aut quatuor hebdomadas tantum ; 
quibus transactis separatio de facto inter coniuges instituta est. Tandem, 
post aliquot annos, Ioannes, a fratre Eusebio, sacerdote, de nullitate 
matrimonii sui edoctus, institit die 19 Iulii 1907, apud Curiam Archie- 
piscopalem Vercellensem, ut suum cum Innocentia Balbis matrimonium 
ex capite vis et metus nullum declararetur. Cum autem ab hac Curia, 
die 12 Septembris 1908, sententiam votis contrariam retulisset, appellavit 
ad H.S. O., in quo more solito dubium concordatum est: « An constet 
« de matrimonii nullitate in casu ? » 

Ad quod dubium RR. PP. DD. Auditores respondendum censue- 
runt: Negative. 

Quod ad ius spectat. Notissima sunt capita Decretalium, in quibus 
decernitur matrimonium, ex gravi metu initum, non subsistere; sic 
legitur in Capite Cum locum, 14, De Sponsalibus: « Cum locum non 
« habeat consensus, ubi metus vel coactio intercedit, necesse est ut ubi 
« assensus cuiusque requiritur, coactionis materia repellatur. Matrimo- 

« nium autem solo consensu contrahitur ; et ubi de ipso quaeritur, plena 
« debet securitate ille gaudere, cuius est animus indagandus, ne per 
« timorem dicat sibi placere quod odit, et sequatur exitus, qui de invitis 
« solet nuptiis provenire ». Similia leguntur in capite Veniens, 15, et 
Consultationi, 28, eod. tit. Unde orta est doctrina canonica, secundum 
quam metus, saltem de iure ecclesiastico, est impedimentum dirimens 
matrimonium, si sit gravis etiam tantum relative, iniustus et in ordine 
ad extorquendum consensum matrimonialem incussus; quod doctores 
intelligunt etiam de metu reverentiali, id est, de metu quo reformidamus 
- indignationem eius, sub cuius potestate constituti sumus, modo tamen 
ex adiunctis, v. g. precibus importunis et instantissimis, iurgiis, vexatio- 
nibus, etc., appareat metum illum esse revera gravem. 

Quod ad factum spectat. - In casu, de quo agitur, duae distin- 
guendae sunt temporum periodi, quae, relatione habita ad metum, mul- 
tum inter se differunt. Prima periodus extenditur a primo die, quo de 
matrimonio inter Joannem et Innocentiam agi coepit, usque ad quem- 
dam conventum, qui in domo Innocentiae, circa mensem decembrem 
anni 1893, habitus est, cui conventui aderant praeter familiam Balbis, 
Ioannes eiusque pater. Altera periodus decurrit a die huius conventus 
usque ad matrimonium. De qua re sic dicit ipse Ioannes in primo suo 
interrogatorio: « Trovatomi in citta col padre per nostri interessi, c’ in- 
« contrammo col padre della Balbis, che c’ invitd a recarci in casa sua. 
« Io col padre accettai senza difficolta, e 1a in famiglia si discorse ancora 
« se doveva aver seguito prima il matrimonio o l’anno di volontariato: 
« insistendo io per il volontariato prima, la Balbis colla famiglia e mio 
« padre insistendo per il matrimonio, e prevalse facilmente I’ idea loro. 
« Nel convegno in casa Balbis il padre fu tranquillo e calmo allora e in 
« seguito e di buoni tratti col figlio; ed egli (figlio) prese un contegno 
« di chi subisce rassegnato la sua sorte. Questo stato di cose perdurd 
« per due o tre mesi, cioé fino all’epoca del matrimonio, badando bene 
« perd che nessuno avvicinasse il figlio per tema che tornasse alle prime 
« opposizioni ». 

Oportet ergo ut unam et alteram periodum ex ordine inspiciamus. 

Quod spectat ad priorem periodum, verum est hoc tempore patrem 
Ioannis firmam voluntatem suam filio notam fecisse, ut hic duceret Inno- 
centiam Balbis, hancque voluntatem ei precibus, obiurgationibus, re- 
prehensionibus inculcasse ; genitores enim Innocentiae divites erant, et 
ad dotem sat pinguem filiae constituendam se paratos esse dictitabant 
quod valde Joannis patri arridebat. 

Admitti etiam potest patrem Ioannis, agentem de hoc proposito 

matrimonio cum uxore, fratre, aliisve coniunctis, minaciter aliquando 
locutum fuisse de filio, si paternae resisteret voluntati; si enim uni vel 
alteri testi credamus, pater verba fecisset de filio, si resisteret, e domo 
expellendo et hereditate privando. 

Clarum est insuper ex depositione testium, patrem fuisse indolis 
durae, tenacis, praesertim erga filios; et, ex altera parte, loannem filium 
fuisse mitem, timidum, praesertim coram patre, cuius vultum irati susti- 
nere non poterat. 

Sed ex his omnibus non exurgit probatio metus illius gravis, qui 
requiritur ut nullum declarari possit matrimonium. Sane in casu agi 
nequit nisi de metu reverentiali; verum omnes norunt metum reveren- 
tialem non sufficere per se, ut dirimat matrimonium, sed requiri ut sit 
vallatus quibusdam adiunctis, v. g., ut supra dictum est, precibus instan- 
tissimis, iurgiis, vexationibus, minis, etc., quae ostendant metum revera 
fuisse gravem, et voluntatem illius, qui metum passus est, vere fuisse 
coactam. Verum, in casu, absunt illa adiuncta, aut saltem non sunt 
huiusmodi naturae ut metum reverentialem gravem fuisse demonstrent. 

Dicitur quidem, cum pater Ioannis, cum filio et quibusdam aliis 
coniunctis, e Vercellis ad pagum suum Albanum super curru reverteba- 
tur, eum egisse de matrimonio filii cum Innocentia filiumque renitentem 
e curru eiecisse, eumque coegisse, ut reliquum iter pedes faceret. Verum 
si attendamus ad responsa filii coram iudice Vercellensi, factum istud 
non ita grave est; ut enim ipse dicit, non eiectus est e curru a patre, 
sed ipse de curru descendit: « Io allora, nutrendo affezione verso altra 
« ragazza di Cattinara, in segno di disapprovazione scesi dal carro e feci 
« la strada a piedi ». 

Nec fuerunt, ex parte patris, adeo diuturnae et importunae preces 
aut vexationes. Hoc enim dicit loannes post verba mox relata: « Alla 
« sera dello stesso giorno, radunatisi in famiglia a cena, il padre nulla 
« badando a cid che ne pensassi, entrd subito a discorrere con la madre 
« della vantaggiosa proposta (secondo loro) del mio matrimonio colla 
« Balbis Innocente. I] discorso continud, me presente, ma io non feci 
« parola, e poi mi ritrassi in mia camera. D’allora quasi in tutti i giorni, 
« specialmente nell’ora del pranzo e della cena, si ritornava dai genitori 
« sempre sullo stesso argomento; io sempre taceva; il padre si dimo- 
« strava assai pil impegnato della madre, ma non mi rivolse mai 
asprezze. Cid per una quindicina di giorni circa. Convintosi poi che 
« io non avrei acconsentito alla proposta, comincid per parte sua verso 
«di me un fare pid aspro e risentito, talché per il pid piccolo mio 
« sbaglio nei lavori e nelle varie incombenze di casa, trascendeva a 

« facili rimproveri, non dicendomene il perché vero; io perd ben com- 
« prendevo che la causa vera stava nel mio fare sempre negativo alla 
« predetta proposta », et paulo infra: « Dopo circa quindici giorni o 
« venti, nel discorso del mese di ottobre successivo, mio padre aperta- 
« mente mi parld quasi nei seguenti termini: Bada bene che il matri- 
« monio Balbis bisogna farlo; noi delle due famiglie ci siamo di gia 
«completamente intesi, e tu non devi ritrartene. Io non acconsentii, 
« adducendo il motivo del servizio militare. Ma il padre non accettd 
« replica e mi lascid ». Unde, ex his ipsis quae asserit filius, pater per 


‘quindecim dies nihil duri aut asperi dixit filio; postea asperius quidem 


locutus est, sed tamen non excessit reprehensiones aut obiurgationes 
(rimproveri) quibus eo minus movebatur filius, quod etiam extra res 
matrimoniales pater filium sic impetere solebat. 

Allegatur quidem patrem comminatum fuisse filio, se illum e domo 
expulsurum et hereditate privaturum. Quid de his minis sit nobis sen- 
tiendum, discimus ex Actis. Hae minae plerisque testibus ignotae sunt, 
duo tantum testes referunt patrem, coram se, minas directe intentasse 
filio; sed unus testis, Maria Perotti. ut suam probet assertionem, se 
refert ad Memoriale a sacerdote Eusebio Ardizzone, fratre Ioannis scri- 
ptum, quod utique non probat (mox videbimus quid hic Eusebius 
ipse dicat de minis); alter testis, Bernardus Ardizzone, consobrinus 
Ioannis, sic refert has minas: « O prendi la Balbis, o vai via di casa». 
Verum contra has duorum testium assertiones, quatenus dicunt patrem 
filio directe minas intentasse, militant tum testimonium praedicti sacer- 
dotis Eusebii, tum confessio ipsius Ioannis. Et quidem sacerdos Euse- 
bius, qui huius processus causa principalis est, et totum negotium 
profunde scrutatus est, interrogando ipse testes, et praedictum Memo- 
riale scribendo, haec ait de minis: « Vi furono pressioni gravi. Non ho 
« prove personali perd per dire che siano intervenute minacce; mi fu 
« riferito da altri che minacce vi furono. Certa Perrotti Maria di Albano, 
«in quest’ anno 1907, da me interrogata dichiarava d’aver sentito mio 
« padre uscire in queste parole: - Guai se. il mio Giovanni non sposa 
« la Balbis, lo rifiuto per figlio » - et ad hoc quaesitum: « Se il figlio 
«si trovd colla Perrotti a sentire le parole del padre » respondit: 
« La Perrotti mi disse che non lo ricorda »; deinde perrexit: « Dro- 
« netti Romilda mi dichiard che il padre pronunciava minacce sia dopo 
« il matrimonio, come nel corso delle trattative, all’ indirizzo del figlio; 
«e le minacce sarebbero state di cacciarlo di casa e di privarlo della 
« eredita »; et ad hoc quaesitum: « Se tali minacce furono personal- 
« mente dal padre fatte al figlio » respondit: « La Dronetti non fu inter- 

« rogata da me a questo riguardo »; deinde addidit: « Mio cugino Ardiz- 
« zone Eusebio ed altri miei congiunti prossimi gia dall’anno scorso mi 
« dichiararono che qualche volta, allontanandosi il figlio, in seguito a 
« ripetuto diniego, dal padre, questi gli gridava dietro: Va testardo, ma 
« ricordati che chi non ubbidisce al padre ed alla madre, cattiva fine 
« fara. Dalla madre minacce non vi furono, dal padre si, nel senso gia 
« da me spiegato. Non so peré se lo abbia fatto personalmente al figlio ». 
Unde sacerdos Eusebius Ardizzone, frater Ioannis, ignorare se dicit num 
pater minas directe intentarit filio. Notandum obiter est praedictam 
testem Dronetti Romildam, quam hic inducit sacerdos Eusebius, inter- 
rogatam fuisse formaliter a Iudice Vercellensi, et dixisse se nihil scire 
de minis. En, autem, quod spectat ad minas, confessio ipsius Ioannis: 
« Mi prese poi in disparte la madre, che era al corrente dell’ avvenuto, 
« parlandomi cosi: Che vuoi fare? il matrimonio bisogna farlo, perché, 
« come ben sai, al padre non si contradice, e sai ancora che se ti ostini, 
« corri pericolo di essere cacciato di casa e diseredato. Ma io stetti nella 
« negativa. | miei genitori non usarono solo consigli e pressioni, ma 
« scesero anche a minacce. Queste le compresi prima dalla madre nel 
« modo sovra indicato; mi consta che il padre le specificd cacciata di 
« casa e diseredamento con miei congiunti; anzi lo sentii io stesso una 
«o due volte parlare in tal senso collo zio paterno, ora defunto ; questo 
«ancora mi confermarono i congiunti di mio padre stesso; ma diret- 
« tamente dal padre a me rivolte non le sentii mai ». Clarum est, igitur, ex 
confessione Ioannis, patrem eius aliquando minas protulisse contra filium, 
non vero directe filio minas intentasse. Quod manifestum signum est 
patrem, quippe qui tandem aliquando non sibi proposuerit nisi bonum 
filii et familiae, aliqualem respectum ad libertatem filii retinuisse, nec 
voluisse huius voluntatem praecise cogere. 

Allegatur etiam patrem, ut tandem filii voluntatem frangeret, ei 
dedisse alapas, quod sic refert testis Petrus Ardizzone, consobrinus — 
Ioannis: « In un’ altra circostanza eravamo in casa, sempre in seguito 
« alla stessa questione. il figlio opponendosi al padre, questi gli diede 
« uno schiaffo allontanandolo da sé, e il figlio si allontand piangendo, 
« mentre piangevano anche la madre e la sorella». Verum unus hic 
testis haec refert; de his alte silent omnes alii testes, etiam sacerdos 
Eusebius, frater Ioannis, qui tamen, in sua secunda depositione, diei 
25 ianuarii 1908, asserit patrem in filium, post matrimonium, manus 
iniecisse. Ipse Ioannes de his alapis silet, qui tamen minora refert, sci- 
licet patris obiurgationes et minas indirectas. Pater quidem loannis, in 
secunda sua depositione, de alapis a se filio impactis loquitur, sed 

tantum ex relatione supra dicti Petri Ardizzone, nepotis sui; nec se eas 
recordari dicit, et in sua prima depositione eas penitus siluerat. Unde 
dicendum est, vel huiusmodi alapas nunquam extitisse, vel in his adiun- 
ctis et eo modo datas fuisse, ut ad eas non attenderit loannes, easque 
prorsus neglexerit et oblitus fuerit. 

Unde tandem, pro hac prima periodo, concludendum est non esse 
demonstratum metum gravem fuisse a patre incussum filio in ordine 
ad matrimonium, aut saltem valde dubium esse num iste metus ad 
hune gradum pertigerit gravitatis qui requiritur ad dirimendum matri- 
*monium. 

Quod pertinet ad secundam periodum, quae, ut iam supra dictum 
est, decurrere incepit a die conventus in domo Balbis habiti in mense 
decembri anni 1893, usque ad ipsum matrimonium, scilicet ad diem 
7 Aprilis 1894, sic eam describit ipse Ioannes: « Nel convegno in casa 
« Balbis, il padre fu tranquillo e calmo allora e in seguito e di buoni 
« tratti col figlio, ed egli (figlio) prese un contegno di chi subisce ras- 
« segnato la sua sorte. Questo stato di cose perdurd per due o tre mesi, 
« cioé fino all’epoca del matrimonio, badando bene perd che nessuno 
« avvicinasse il figlio per tema che questi ritornasse alle prime oppo- 
« sizioni »; et ad hoc quaesitum: « Se nel tempo decorrente, cioé nei 
« due o tre mesi precedenti la celebrazione del matrimonio, |’ attore 
« facesse qualche opposizione specialmente al padre » respondit: « Op- 
« sizioni ai genitori non ne feci »; et ad hoc alterum quaesitum: « Se 
« immediatamente prima e nella celebrazione stessa del matrimonio il 
« padre abbia fatto e rinnovato istanze e pressioni al figlio, e se il figlio 
« abbia fatto parimente opposizione » respondit: « Non ricordo nulla al 
« riguardo ; ricordo perd che nella sera precedente il matrimonio civile, 
« piansi alla presenza di mia madre e mia sorella, cedendo pero alle loro 
« istanze, recandomi poi coi parenti a Vercelli ». Hance autem praefatae pe- 
riodi descriptionem sic magis explicat et complet idem Ioannes in tertio 
interrogatorio diei 26 Febr. 1909; ad hoc quaesitum: « Che cosa inten- 
« deva di dire con queste parole (dopo il convegno in casa Balbis presi 
« il contegno di chi @ rassegnato alla sua sorte?) » respondit: « Colla 
« parola rassegnato riferita al caso del convegno nella famiglia Balbis, 
« volevo dire questo: Conoscendo che non potevo fare altre opposi- 
« zioni, mi adattai alle conclusioni che essi facevano sull’affare del ma- 
« trimonio ». Ad hoc quaesitum: « Se in tale stato di animo si mantenne 
« fino all’epoca del matrimonio » respondit: « Affermativamente ». Ad 
hoc quaesitum: « E nello stesso tratto di tempo furonvi segni di oppo- 
« sizione e resistenza per parte dell’attore? Vi furono insistenze per 

« parte del padre?» respondit: « Nulla vi fu per parte mia né per 
« parte del padre ». Ad hoc quaesitum: « Che senso voleva dare a 
« questa frase: non fece opposizione ai genitori? » respondit: « Il senso 
« & questo semplicemente: non espressi mai nulla contro la idea del 
« padre ». En, ergo, iuxta ipsum Ioannem actorem, periodus pacis et 
tranquillitatis. Ex una parte, nihil amplius pater molitur aut agit contra 
filium: cessarunt reprehensiones, minae, iurgia; ex altera parte, non 
amplius patri resistit filius; non amplius queritur, non fugit patrem, 
sed quae placita sunt ei, exterius saltem acceptat. Et haec periodus 
pacifica tres circiter menses complectitur, matrimonio proximos. 

Quid ergo? Hance Ioannis agendi rationem duplici modo interpre- 
tari possumus. 

Primo modo: Sic agit Ioannes, non quia metus cessavit, sed quia, 
cum omnia tentaverit ad matrimonium evitandum et reluctari deinceps 
illi videatur prorsus inutile, praesentem rerum statum subit, et patitur, 
quin mutatae fuerint eius internae dispositiones contra matrimonium. 
Et hoc modo loannes ipse suam, per praefatam periodum, agendi ratio- 
nem interpretatur in epistola, quam, post dictum diei 26 Februarii inter- 
rogatorium, scripsit ad iudicem Vercellensem. Sic enim ait: « Al n. 6 
« risposi: Conuscendo, mi adattai alle conclusioni ecc. per dire esterior- 
« mente feci di necessita virtd e tacqui, perché ormai dopo aver cercato 
« ogni mezzo per mandare a monte il matrimonio, era inutile ogni ulte- 
« riore resistenza, ma non gia che anche interiormente io abbia cessato 
« menomamente di ripudiare un matrimonio, che sempre mi ripugnd. 
« Al n. 10 risposi: Non espressi mai nulla contro I idea del padre, il 
« che @ pur vero dopo il concorso in casa Balbis, e in quanto ad oppo- 
« sizioni dirette fatte dal padre, fermo cid che ho detto sopra, che cessai 
« dal fare tali opposizioni, perché vidi inutile ogni ulteriore resistenza, 
« senza che mutassero le interne disposizioni di contrarieta assoluta al 
« matrimonio ». 

Altero modo: Sic agit Ioannes, quia tandem voluntati patris etiam 
interne acquievit ; non quod cessarit quaelibet repugnantia contra matri- 
monium, sed quia commoda, quae refert aut relaturum se sperat ex hoc 
matrimonio vincunt repugnantiam; iam enim acceptavit pecuniam a 
sponsa promissam ut se liberet a biennio stipendiorum militarium ; 
iam inter ambas familias de pingui dote a sponsa afferenda conventum 
est ; quae commoda huius momenti sunt, ut tandem Ioannes genitorum 
voluntati obtemperantem se praebeat. 

Utronam ergo modo ex his duobus, Ioannis agendi rationem inter- 

Profecto altero modo. Si enim sedulo inspiciamus quae per illam 
trium mensium periodum fecerit Ioannes, praesto nobis erunt non 
obscura signa mutatae voluntatis eius erga matrimonium. 

Revera, et haec omnia fatetur ipse Ioannes in primo suo interro- 
gatorio, formaliter acceptat, ut iam supra dictum est, pecuniam a sponsa 
promissam pro re militari; pluries, matre proponente, se contulit in 
civitatem Vercellas ad invisendam sponsam; quod quidem, ut ipse ait, 
non libenter quidem, sed non coacte fecit; ambos parochos invisit, sci- 
licet proprium Albanensem, et parochum S. Christophori Vercellensis, 
qui erat parochus sponsae; hos, inquam, invisit, et quidem, ut ipse ait, 
sine repugnantia, ad ordinanda omnia, quae ad proximum matrimonium 
referebantur; pridie matrimonii, confessionem peccatorum fecit, et sacram 
communionem recepit. Imo, paucis diebus ante matrimonium, cum familia 
Balbis promissam pecuniam non daret, sed tantum verba, et ideo pater 
ira incensus a matrimonio recedere vellet, et de his cum uxore, filia, et 
Eusebio filio loqueretur, Ioannes, quem certo haec non latebant, nihil 
fecit ut hac optima occasione vitandi matrimonium uteretur. Haec omnia 
procul dubio ostendunt Ioannem libere tandem, licet non sine aliqua repu- 
gnantia, matrimonium acceptasse. Non enim sic agere soient, qui, metu 
gravi coacti, matrimonium ineunt; hi enim non invisunt sponsam, nisi 
abstinere omnino nequeant ; nullum donum praesertim gravis momenti, 
de manibus sponsae recipere volunt; nec ita se promptos exhibent ad 
paranda omnia ad nuptias requisita. Dicendum ergo est Ioannem tan- 
dem matrimonio consensisse, licet hic consensus rationis potius quam 
amoris foetus fuerit. 

Nec dicatur loannem aliter interpretatum fuisse, ut vidimus, suam 
agendi rationem per illam trium mensium periodum. Nam praeterquam- 
quod nemo potest esse simul actor et testis in una et eadem causa, 
haec interpretatio propria, tot illusionibus obnoxia, praesertim fervente 
ipsa lite, praevalere nequit contra supradictas gravissimas praesum- 
ptiones ex ipsis dictis et gestis Ioannis per praefatam periodum ortas. 
Has autem praesumptiones confirmant facta quae, matrimonio contracto, 
evenerunt. Ioannes enim more solito nuptiale iter cum nova uxore insti- 
tuit, sine iurgiis nec dissidiis; matrimonium consummat, quod, ex parte 
viri, violentiae effectus esse nequit; uxor quidem, post paucas hebdo- 
madas, aufugit, sed huic fugae rullam ipse dedit Ioannes causam neque 
occasionem. Quae omnia supponunt animum Ioannis non ita alienum 
fuisse a coniugio cum Innocentia. 

Nec dicatur, pridie matrimonii religiosi, peracto sic dicto matri- 
monio civili, loannem tristitia oppressum fuisse; quod sic narrat frater 

eius, sacerdos Eusebius: « Alla vigilia del matrimonio religioso, quando 
« entrd. in camera mio fratello, e, gettatosi sul letto, dirottamente pian- 
« gendo esclamd: Che cosa ho mai fatto a non bruciare quelle carte ? 
«(i documenti del matrimonio), la madre, a questa scena, non ebbe 
« coraggio a dir parola. Mentre quell’ incidente mi era riferito dalla 
« madre, venne mia sorella, la quale dichiard di aver sentito dal fra- 
« tello, appena compiuto il matrimonio civile, a dir queste parole: Se 
«non avessi fatto questo passo romperei tutte le trattative. E la sorella 
« di rimando: Dunque fuggiamo?! A cui il fratello: Ma e il papa? -e 
« cosi fini l’ incidente ». Haec enim facta, licet demonstrent aliquam 
repugnantiam in mente Ioannis quoad matrimonium remansisse, atta- 
men, cum per brevissimum tempus duraverint, nec ita gravia fuerint, 
probare nequeunt Ioannem non nisi ex metu gravi in matrimonium 
consensisse. 

Unde, in summa, quoad primam periodum, iuridice non demon- 
stratur metum gravem a patre incussum fuisse in ordinem ad matri- 
monium , et, dato (non concesso) quod hoc foret demonstratum pro hac 
periodo, plura, eaque magni momenti, facta praesto sunt in secunda 
periodo, quae ostendunt metum gravem cessasse in mente Ioannis, ita 
ut libere tandem consenserit in matrimonium, licet, ut supra dictum est, 
hie consensus rationis foetus fuerit, potius quam amoris. 

Quibus omnibus consideratis et sedulo perpensis, Christi nomine 
invocato, Nos infrascripti Auditores, pro Tribunali sedentes et solum 
Deum prae oculis habentes, confirmata sententia Curiae Archiepisco- 
palis Vercellensis, decernimus, declaramus, et definitive sententiamus: 
« Non constare de nullitate matrimonii inter Ioannem Ardizzone et Inno- 
centiam Balbis » et sic proposito dubio respondemus; statuentes prae- 
terea eumdem loannem Ardizzone ad omnes iudicii expensas teneri. 

Ita pronunciamus, mandantes Ordinariis locorum et ministris Tri- 
bunalium ad quos spectat, ut executioni mandent hanc nostram defi- 
nitivam sententiam et adversus reluctantes procedant ad itormam 
SS. Canonum, et praesertim cap. 3, Sess. XXV de Reform. Conc. Trid., 
iis adhibitis exsecutivis et coercitivis mediis, quae magis efficacia et 
opportuna pro rerum adiunctis exstitura sint. 


Die 20 Martii 1911. 
Seraphinus Many, Ponens. 


L. +8 S. Franciscus Heiner, 
loannes Prior. 


Sac. Tancredes Tani, Notarius. 

II. 
Citatio Edictalis 
VERSALIEN. 


NULLITATIS MATRIMONII. — (BRUIERE-GUILLERAULT). 


Cum ex actibus Processus in Episcopali Curia Versaliensi peracti 
constet Vedastum Fernandum Guillerault, in hac causa conventum, repe- 
riri non posse, per praesens edictum eundem citamus ad comparendum 
sive per se, sive per procuratorem legitime constitutum, in Sede Tribu- 
‘nalis Sacrae Romanae Rotae, die 20 Iulii an. 1911 hora undecima, ad 
videndum subscribi infrascriptum dubium, nec non destinari diem, in 
qua habebitur turnus rotalis pro tractatione Causae. 

Dubium: « An sententia Versaliensis diei 20 Ianuarii 1910 sit susti- 
nenda vel infirmanda ». 

Ordinarii locorum et fideles quicumque notitiam habentes de domi- 
cilio aut commorationis loco domini praefati, curare debent, si et qua- 
tenus fieri possit, ut de hac edictali citatione moneatur. 

Romae, die 10 Maii 1911. 


Fridericus Cattani, Ponens. 


Sac. Tancredes Tani, 
L. #8 S. Notarius S. R. Rotae. 


(Traduction). 


TRIBUNAL DE LA SACREE ROTE ROMAINE. 
Citation par Edit. 
NULLITE DE Mariace. — 


Puisqu’il conste des actes du Procés qui a été fait dans la Curie Episco- 
pale de Versailles, que Vedaste Fernand Guillerault, défendeur en cette Cause, 
ne peut étre trouvé, nous citons par le présent édit le méme défendeur a com- 
paraitre par propre personne ou par un procureur légitimement constitué au 
siége du Tribunal de la S. Rote Romaine, le 20 Juillet 1911 4 11 heures du 
matin pour voir souscrire le doute ci-dessous rapporteé, et fixer le jour de la 
proposition de la cause devant la Rote. 

Doute: La sentence de Versailles du 20 Janvier 1910 doit-elle étre con- 
firmée ou infirmée ? 

Les Ordinaires des lieux et les fidéles ayant connaissance du domicile 
ou du lieu de la résidence du dit défendeur doivent, dans la mesure du possible, 
Vavertir de la présente citation. 

Rome, le 10 Mai 1911. 


Frédéric Cattani, Ponent. 
Sac. Tancredes Tani, 
L. & S. Notaire de la S. Rote Romaine. 

DIARIUM ROMANAE CURIAE 


S. CONGREGAZIONE DEI RITI 


CONGREGAZIONE ANTIPREPARATORIA. 


Il giorno 16 Maggio 1911, presso l' Etho e Riho Signor Cardinale Domenico 
Ferrata, Ponente della Causa, si tenne la Congregazione Antipreparatoria 
sulle virth in grado eroico del Ven. Servo di Dio Giovanni Nepomuceno 
Newman, della Congregazione dei Redentoristi, Vescovo di Filadelfia. 


CONGREGAZIONE ORDINARIA. 


[l giorno 30 Maggio, nel Palazzo Apostolico Vaticano si tenne la Con- 
gregazione Ordinaria dei Sacri Riti, nella quale gli Eminentissimi e Reveren- 
dissimi Signori Cardinali appartenenti alla medesima diedero il loro voto sulle 
seguenti Cause : 

1. Introduzione della Causa di Beatificazione e Canonizzazione del Servo 
di Dio Domenico della Madre di Dio, Sacerdote Professo della Congregazione 
dei Passionisti. 

If. Conferma del Culto prestato da tempo immemorabile al Servo di Dio 
Giacomo Capocci, dell’ Ordine degli Eremitani di S. Agostino, Arcivescovo di 
Napoli. 

ILI. Riassunzione della Causa per la Canonizzazione del Beato Giovanni 
Eudes, Missionario Apostolico e Istitutore della Congregazione di Gest e Maria 
e dell’ Ordine della Beata Vergine della Carita. 

IV. Revisione degli scritti nella Causa di Beatificazione o Dichiarazione 
di Martirio dei Servi di Dio Giacomo Salesio, Sacerdote, e Guglielmo Salta- 
mochio, Coadiutore temporaneo, della Compagnia di Gesi. 

V. Revisione degli scritti nella Causa di Beatificazione e Canonizzazione 
del Servo di Dio Magino Catala, Sacerdote Professo dell’Ordine dei Frati Minori. 


SEGRETERIA DI STATO 


AVVERTENZA 
PER I CATTOLICI DELL’ IMPERO BRITANNICO. 

In oceasione delle prossime feste per la solenne Incoronazione di Sua 
Maesta Giorgio V Re d’Inghilterra, Sua Santita, Motu proprio, si é degnata 
di dispensare tutti i cattolici dell’ Impero Britannico dalla legge dell’astinenza 
nel giorno 23 Giugno. 


NOMINE 
Il Santo Padre, con biglietto della Segreteria di Stato, si é degnato di 
nominare : 


17 Maggio 1911. — Sua Emza Rma il Sig. Cardinale Benedetto Lorenzelli, 
Protettore della Pontificia Accademia Teologica. 

28 Maggio 1911. — Il Rev. P. Filippo Maroto, della Congregazione dei 
Figli del Cuore Immacolato di Maria,e Don Antonio Velardi, della Congrega- 
zione dei Missionari del Prezioso Sangue, Consultori della Sacra Congregazione 
del Concilio. 


Con biglietto e con Breve della Segreteria di Stato, si é degnato di no- 
minare: 


Protonotari apostolici ad instar participantium: 


20 Decembre 1910. — 11 Rev. Canonico Saverio d’Haranguier, Decano del 
Capitolo della Cattedrale e Vicario Generale dell’Archidiocesi di Bourges. 
3 Maggio 1911. — Mons. Vincenzo Pezzullo, della diocesi di Aversa. 


Prelati domestici di S. S.: 


25 Aprile 1911. — Il Rev. Giovanni Battista Tirelli, Canonico onorario 
della Metropolitana di Udine. 

29 Aprile. — 11 Rev. Tommaso George, Vice-rettore del Collegio Beda 
in Roma. 

2 Maggio 1911. — 1) Rev. Bernardo Funke, Professore di Filosofia nella 
Facolta Teologica e Rettore del Collegio Leonino di Paderborna. 

3 Maggio. — Il Rev. Wilhelmo Woker, Canonico della Cattedrale di 
Paderborna. 

13 Maggio. — Il Rev. Guglielmo Hogan, Vicario Foraneo della Contea 
di Kent nella diocesi di Southwark. 


ONORIFICENZE 


Sua Santita, con biglietto e con Breve della Segreteria di Stato, si é 
degnata di conferire le seguenti onorificenze: 


La Gran Croce dell’ Ordine di S. Gregorio Magno: 


10 Maggio 1911. — Al Prof. Dott. Comm. Ludovico de Pastor, Direttore 
dell’ Istituto Austriaco di Studi Storici in Roma. 


La Commenda dell’ Ordine di S. Gregorio Magno, classe civile : 


29 Aprile 1911. — Al Sig. Alfonso Siffer, della diocesi di Gand, membro 
della Commissione diocesana delle scuole cattoliche e tesoriere dell’Opera delle 
biblioteche cattoliche fiamminghe. 

9 Maggio. — Al Signor Bernardo Groove, della diocesi di Colonia. 

10 Maggio. — Al Sig. Cav. Gerardo de Bruyn, dell’ archidiocesi di 
Malines. 

12 Maggio. — Al Sig. Conte Giovanni Ollivier Beauregard, di Parigi, 
Cameriere Segreto di Spada e Cappa soprannumerario di S. S. 

15 Maggio. — Al Sig. Nicola Krzysztofowicz, Leopoli. 

18 Maggio. — Al Sig. Cav. Pietro Masucco, dell’archidiocesi di Genova. 


La Commenda dell’ Ordine di S. Gregorio Magno, classe militare. 


9 Maggio 1911. — Al Sig. Federico Koch-Breuberg, Maggiore in ritiro, 
della diocesi di Paderborna ; 

La Commenda dell'Ordine di S. Silvestro Papa. 


22 Aprile 1911. — Al Sig. Nicolé Giovanni Summa, Viceconsole di Sua 
Maesta Britannica a Scopia. 

24 Aprile. — Al Sig. Marian de Heimroth-Hessfeld, I. e R. Console Au- 
stro-Ungarico a Uskdab. 


Il Cavalierato dell’Ordine di S. Gregorio Magno, classe civile: 

16 Decembre 1910. — Al Sig. Enrico Magnard du Vernay, della Archi- 
diocesi di Bourges; 

— Al Sig. Avvocato Luigi Gigounoux de Verdon, di Bourges. 

8 Maggio 1911. — Al Sig. Pietro de Bricourt, di Parigi; 

— Al Sig. Pietro Gerlier, di Parigi. 

15 Maggio. — Al Sig. Giovanni Schuster, Direttore dell’ospedale austriaco 
di Costantinopoli. 

Il Cavalierato dell’ Ordine di S. Silvestro Papa: 

6 Maggio 1911. — Al Sig. Avv. Luigi Galtier, Presidente onorario del- 
l’ Associazione cattolica « La Jeunesse Frangaise », dell'archidiocesi di Bordeaux; 

— Al Sig. Luigi Arnaud, Sindaco di La-Génétouze e Prefetto dell'Unione 
diocesana della Vandea. 

15 Maggio. — Al Signor Luigi Dubois, Presidente regionale dell’Asso- 
ciazione Cattolica « La Jeunesse Frangaise », della diocesi di Rennes. 


MAGGIORDOMATO DI SUA SANTITA 


NOMINE 
La Santita di nostro Signore, con biglietto di S. E. Riha Mons. Maggior 
domo, si é degnata di nominare: 
Camerieri segreti soprannumerari : 
5 Maggio 1911. — Mons. Francesco Angelino, della diocesi di Casale ; 
— Mons. Roberto H. Benson; dell’ archidiocesi di Westminster. 
15 Maggio. — Mons. Andrea Alberti, della diocesi di Bergamo. 
18 Maggio. — Mons. Massimo Massimi, di Roma. 
Cameriere segreto di spada e cappa soprannumerario : 
18 Maggio 1911. — Ill Sig. Conte Leopoldo Enrico M. Ghislain van den 
Steen de Jehay. 
Cameriere d’ onore im abito paonazzo : 
15 Maggio 1911. — Mons. Domenico Moauro, della diocesi di Trivento. 
Cameriere d'onore di spada e cappa soprannumerario : 
18 Maggio 1911. — Il Sig. Beniamino Cimini, dell’archidiocesi di Amalfi. 


NECROLOGIO 


23 Maggio 1911. — Mons. Pietro Dadolle, VeScovo di Digione. 
31 Maggio. — Mons. Enrico Pelgé, Vescovo di Poitiers. 

S. CONGREGATIO RITUUM. 


Dubia circa organi sonitum ad adiuvandum cantum Gregorianum 
et formulam Benedictionis Apostolicae impertiendae in fine 
concionum. - 11 maii 1911 . @ 
Decretum super editionibus Librorum Sacram Liturgiam spectantium. 

